title: Kilpisjärven pamaus

text: Noin kello 23:45 tiellä vartiossa ollut Suvirinne hälytti päällikön olevan palaamassa, ja samalla hetkellä Heiskanen räjäytti varastoon asetetut panokset. Räjähdykset tuhosivat kuitenkin vain osan varastosta, sillä käytetty räjähdysainemäärä oli ollut liian pieni. Niinpä jääkärit aukoivat laatikoita ja sytyttivät niissä olleen lastuvillatäytteen avulla lopun varaston tuleen. Varastolle saapunut merikapteeni Stenberg otettiin vangiksi ja hänet pakotettiin kirjoittamaan todistus varaston käyttötarkoituksesta sekä tarvikemääristä.


title: Kilpisjärven pamaus

text: Jääkärit lähtivät Siilastuvalta kello neljän aikaan aamulla varaston vielä palaessa. He ottivat mukaansa vartiomiehiltä takavarikoidut aseet ja neljä kenttäpuhelinta. Alkumatkan Ruotsin puolelle heitä kyyditsi hevosella varastolla vartiomiehenä ollut Yrjö Koivula. Ruotsin puolella jääkärit piilottivat takavarikoidut aseet lumihankeen ja lähtivät paluumatkalle kohti etelää. Tultuaan Vittankiin he matkustivat autokyydillä Haaparantaan, josta operaatiota johtaneelle saksalaiselle majuri Bayerille lähetettiin sähkösanoma ”Sage Maximilian, dass John schon verheiratet ist” (suom. ”Sano Maximilianille, että John on mennyt naimisiin”) merkiksi siitä, että tehtävä oli suoritettu onnistuneesti. Haaparannasta jääkärit jatkoivat matkaa Tukholmaan ja edelleen uusiin tehtäviin.


title: Kilpisjärven pamaus

text: Siilastuvan läheltä löytyy edelleen jäännöksiä tuhotusta sotamateriaalista. Saanatunturin kupeessa on myös aiheeseen liittyvä muistolaatta.


title: Hispasat

text: Hispasat on espanjalainen satelliittitietoliikenneyhtiö, joka operoi samannimisiä satelliitteja. Ensimmäinen Hispasat-satelliitti (1-A) laukaistiin Kourousta Ariane 4 -kantoraketilla 11. syyskuuta 1992.


title: Hispasat

text: Ensimmäiset Hispasat-satelliitit toteutti espanjalainen puolutustumisministerön alainen Instituto Nacional de Técnica Aeroespacial, jota avusti Euroopan avaruusjärjestö. Ensimmäisen satelliittiin omistaa nykyisin Eutelsat (27,69%) ja espanjalaiset osakkaat.


title: Nabil Maâloul

text: Nabil Maaloul (; s. 25. joulukuuta 1962) on tunisialainen jalkapallovalmentaja ja entinen pelaaja. Heinäkuusta 2018 lähtien hän on toiminut Al Duhailin päävalmentajana.


title: Nabil Maâloul

text: Maaloul aloitti jalkapalloilun 6-vuotiaana ja siirryttyään ammattilaiseksi hän edusti pitkään Espérancea 1980-luvulta aina 1990-luvun puoleen väliin saakka. Tämän aikana Maaloul saavutti seitsemän Tunisian mestaruutta, sekä kolme cupin voittoa. Hän voitti myös kerran Tunisian pääsarjan maalikuninkuuden kaudella 1987–1988 14 maalilla. Sittemmin Maaloul siirtyi kaudeksi 1994–1995 CA Bizertiniin, josta matka jatkui seuraavalla kaudella Club Africainiin. Hän pelasi joukkueessa kolme kautta, kunnes joutui erimielisyyksiin joukkueen puheenjohtajan Slim Chiboubin kanssa. Maaloul matkasi vielä vuodeksi Saudi-Arabiaan, jossa hän päätti uransa.


title: Nabil Maâloul

text: Maaloul edusti Tunisian maajoukkuetta 1980-luvulla, pelaten muun muassa vuoden 1988 kesäolympialaisissa. Joukkue sijoittui tuolloin sijalle yhdeksän. Hän pelasi jokaisessa kolmessa ottelussa.Valmentajaksi Maaloul päätyi vuoden 2004 tietämillä oltuaan Tunisian maajoukkueen apuvalmentaja, kun Tunisia voitti historiansa ensimmäisen Afrikan-mestaruuden. Hän toimi roolissaan aina syyskuuhun 2006 asti, kunnes valmennusryhmä erotettiin. Maaloul valmensi myös lyhyen aikaa CA Bizertinia kaudella 2005–2006.


title: Nabil Maâloul

text: Joulukuussa 2010 Maaloul palasi takaisin valmennustehtäviin Espérancen peräsimeen. Hän johdatti myös joukkueensa tripla mestaruuteen vietyään joukkueensa Tunisian mestariksi heinäkuussa 2011, Tunisian cupin mestariksi ja marraskuussa 2011 Afrikan Mestarien liigan mestariksi. Tammikuussa 2012 Maaloul sai potkut Espérancesta. Hän palasi toukokuussa 2012 takaisin Espérancen valmentajaksi Michel Decastelin tilalle, joka korvasi hänet alun perin. Hän johdatti kauden päätteeksi Espérancen toistamiseen Tunisian mestaruuteen. Sen sijaan Mestarien liigan loppuottelussa Maaloulin Espérance hävisi Al-Ahlille yhteismaalein 3–2. Kaudella 2012–2013 Maaloul piti Esperancen uudistuneessa sarjassa kärkipaikalla, kunnes tammikuussa 2013 ilmoitti purkaneensa sopimuksensa riitaannuttuaan Esperancen puheenjohtajan kanssa.


title: Nabil Maâloul

text: Helmikuussa 2013 Maaloul nimitettiin odotetusti Tunisian maajoukkueen päävalmentajaksi kahden vuoden sopimuksella. Hän oli johdattaa Tunisian jatkoon vuoden 2014 MM-kisojen karsinnoissa, mutta maa hävisi Cap Verdelle päätösottelussa maalein 2–0. Ottelun jälkeen Maaloul ilmoitti eroavansa tehtävästä. Myöhemmin Tunisia ilmoitettiin voittajaksi hylkäyksellä, kun Cap Verde oli käyttänyt pelikiellossa olevaa pelaajaa kokoonpanossaan.


title: Nabil Maâloul

text: Elokuussa 2018 Maâloulista tuli Al-Duhailin päävalmentaja.


title: AAVSO

text: AAVSO eli American Association of Variable Star Observersin tehtävänä on koordinoida, kerätä, arvioida, analysoida, julkaista ja arkistoida tähdistä saatavaa tietoa.


title: Aleksander Wolszczan

text: Aleksander Wolszczan (s. 29. huhtikuuta 1946 Szczecinek, Puola) on puolalainen tähtitieteilijä. Hän oli mukana ryhmässä, joka löysi ensimmäisten joukossa eksoplaneettoja ja pulsariplaneettoja.


title: Toivanen

text: Toivanen on suomalainen sukunimi.


title: Alfonson taulut

text: Alfonson taulut () olivat Kastilian ja Leónin kuninkaan Alfonso X Viisaan teettämät, vuonna 1272 valmistuneet tähtitieteelliset taulukot, jotka säilyivät käytössä 1600-luvulle saakka. Niiden tarkoituksena oli korjata aiemmin käytössä olleiden Toledon taulujen epätarkkuudet. Taulukot kirjoitettiin alun perin espanjaksi ja käännettiin sen jälkeen latinaksi.


title: Minotaur

text: Minotaur voi tarkoittaa seuraavia asioita:


title: Jean Bruun

text: Jean (Johannes, Johan) Bruun (21. syyskuuta 1817 Hamina – 7. syyskuuta 1872 Sairilan kartano, Mikkelin maalaiskunta) oli suomalainen Haminassa asunut kauppias sekä saha- ja rautateollisuuden harjoittaja.


title: Jean Bruun

text: Bruunin vanhemmat olivat kauppaneuvos Christian Bruun ja Anna Sophia von Daehn. Bruunin suku oli toiminut kauppiaina ja laivanvarustajina Haminassa 1700-luvun alkupuolelta saakka. Suku omisti myös useita vesisahoja Kymijoen vesistön alueella. Jean Bruun sai kauppiaanoikeudet Haminassa 1850 ja samana vuonna hän hankki omistukseensa Pieksämäellä toimineen Porsaskosken harkkohytin. Bruun sai myös ennakkoperintönä isältään myös sahaosuuksia muun muassa Anjalassa toimineesta Ummeljoen vesisahasta. Bruun toimi Haminassa myös rakennusurakoitsijana ja hän vastasi Haminan kadettikoulun rakentamisesta. Lisäksi Bruun raivautti Vehkalahdella soita viljelykselle ja hän sai siitä hyvästä "Suo-Janne" lempinimen. Bruun omisti myös laajan kirjaston joka sisälsi klassikoiden ja 1800-luvun alun tunnettujen kirjailijoiden teoksia.


title: Jean Bruun

text: Bruun investoi huomattavia summia Porsaskosken harkkohytin uudistamiseen. Järvimalmia jalostaneen hytin yhteyteen rakennettiin valssilaitos, konepaja ja valimo. Bruun aloitti myös romuraudan tuonnin Pieksämäelle raaka-aineen saannin turvaamiseksi. Uudistustyöt velkaannuttivat Bruunin pahoin ja Porsaskosken laitosten toimintaa ei myöskään saatu kannattavaksi uudistuksista huolimatta. Vuonna 1856 Bruun osti Erik Johan Längmanilta tämän osuudet Ummeljoen vesisahasta sekä Keski-Suomessa sijainnesta Muuramen vesisahasta.


title: Jean Bruun

text: 1860-luvun alussa Suomen taloutta kohtasi taantuma usean katovuoden, rahayksikön revalvoimisen ja kiristyneen luotonannon takia. Bruunin isä Kauppaneuvos Christian Bruun kuoli tammikuussa 1864 ja pari kuukautta myöhemmin hänen kuolinpesänsä julistettiin konkurssiin. Pian myös Jean Bruunin Pietarissa asunut serkku Ludvig Bruun teki vararikon. Ludvig Bruun oli ollut osakkaana Porsaskosken hytissä sekä Bruunin suvun Sippolassa omistamassa Saveron lasitehtaassa. Lasitehtaan tuotanto oli viety Pietarin markkinoille. Saman vuoden syksyllä myös Jean Bruun joutui jättämäån konkurssihakemuksen.


title: Jean Bruun

text: Bruun pakeni ennen konkurssioikeudenkäyntiä Englantiin josta sukulaiset suostuttelivat hänet kuitenkin palaamaan Suomeen. Oikeus tuomitsi Bruunin vuonna 1867 elinikäiseen konkurssiin ja hän menetti myös kansalaisluottamuksensa. Bruun vietti lopun elämänsä Mikkelin lähellä Sairilan kartanossa jonka hänen vaimonsa sukulaiset olivat ostaneet.


title: Jean Bruun

text: Jean Bruun oli naimisissa vuodesta 1841 Anna Luise Thoden kanssa. Heidän tyttärensä Anna Luise (Lovisa) Bruun meni naimisiin vuonna 1860 haminalaisen kauppaneuvos Carl Henrik Ahlqvistin kanssa.


title: HMS Lion

text: HMS Lion on ollut kahdeksantoista Britannian Kuninkaallisen laivaston aluksen nimenä.


title: Hjørundfjorden

text: Hjørundfjorden on Storfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu lähes kokonaan Ørstan kunnan alueelle ja vain pieneltä osalta vuonon pohjoispäästä Sykkylvenin kuntaan.


title: Sunnylvsfjorden

text: Sunnylvsfjorden on Storfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu suurelta osin Strandan kunnan alueelle ja vähäisemmältä osalta Norddalin kuntaan. Etelämpänä vuonosta erkanee Geirangerfjordenin sivuvuono.


title: Norddalsfjorden

text: Norddalsfjorden on Storfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu lähes kokonaan Norddalin kunnan alueelle ja vähäisemmin Strandan kuntaan. Vuonon perällä on Tafjordeniksi nimetty Norddalsfjordenin osa.


title: Sykkylvsfjorden

text: Sykkylvsfjorden on Storfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu kokonaan Sykkylvenin kunnan alueelle.


title: Masto

text: Masto on tukirakenne, jonka avulla esimerkiksi antenni voidaan saada korkeammalle (radiomasto, antennimasto). Mastoissa voi olla mm. radio- ja TV-lähetinantenneja, radiopuhelintukiasemien antenneja, lasersädelinkkejä ja muita langattomia optisia datansiirtolinkkejä ja parabolisia mikroaaltoantenni-tietoliikennelinkkejä. Radio- ja antennimastoja kutsutaan usein myös linkkimastoiksi, jos niitä käytetään tietoliikennelinkkien antennien asennuspaikkoina. Usein mastot ovat tuettu haruksilla. Linkkimastoissa on usein lentovaroitusvalot, jotta ne ovat huomioitavissa paremmin sumuisella ilmalla ja yöllä.


title: Masto

text: Mastoja käytetään myös valaisimien asentamiseen esimerkiksi urheilukentillä ja ulkovarastoalueilla (valomasto).


title: Innvikfjorden

text: Innvikfjorden on Nordfjord-vuonon osa Sognin ja Fjordanen läänissä Länsi-Norjassa. Se sijoittuu kokonaan Strynin kunnan alueelle.


title: Hyefjorden

text: Hyefjorden (myös Hyenfjorden) on Nordfjord-vuonon osa Sognin ja Fjordanen läänissä Länsi-Norjassa. Se sijoittuu kokonaan Gloppenin kunnan alueelle.


title: Koripallon Euroopan-mestaruuskilpailut 1977

text: Vuoden 1977 koripallon EM-kisat järjestettiin Belgiassa 15. syyskuuta – 24. syyskuuta. Kisoissa oli mukana 12 joukkuetta. Turnauksen mestaruuden voitti kolmannen kerran peräkkäin Jugoslavia.


text: Italian voitto Neuvostoliitosta 19. syyskuuta pistein 95–87 oli yllätys.


title: Gloppefjorden

text: Gloppefjorden (myös Gloppenfjorden) on Nordfjord-vuonon osa Sognin ja Fjordanen läänissä Länsi-Norjassa. Se sijoittuu kokonaan Gloppenin kunnan alueelle.


title: Gloppefjorden

text: Vuonon päädyssä sijaitsee Gloppenin kuntakeskus Sandane.


title: Picasson seikkailut

text: Picasson seikkailut () on Tage Danielssonin ohjaama ruotsalainen komediaelokuva vuodelta 1978. Se on absurdi ja surrealistinen komediaelokuva espanjalaisen taidemaalari Pablo Picasson kuvitellusta elämästä, jonka huumori perustuu paljolti kulttuurisiin viittauksiin ja kansallisiin stereotyyppeihin.


title: Picasson seikkailut

text:
Elokuvassa puhutaan 10 eri kieltä, mutta silti se on lähes mykkä, sillä lauseet ovat todella yksinkertaisia.
Elokuvassa on slapstickin, farssin ja kabareen piirteitä. Se satiirisoi ja parodioi monia aikansa tunnettuja henkilöitä. Elokuvassa seikkaillaan muun muassa Madridissa, Pariisissa, New Yorkissa, Lontoossa ja ruotsalaisessa Tomelillan kunnassa, jossa elokuva valtaosin kuvattiin ja joka tahallisen kömpelöiden kulissien avulla esittää myös maailman suurkaupunkeja.


title: Picasson seikkailut

text: Vuonna 2009 "Picasson seikkailut" pääsi mukaan kirjaan "Tusen svenska klassiker", johon koottiin tuhat ruotsinkielisten kirjojen, elokuvien, äänilevyjen ja televisiosarjojen klassikkoa.


title: Eidsfjorden (Nordfjord)

text: Eidsfjorden on Nordfjordin sivuvuono Sognin ja Fjordanen läänissä Länsi-Norjassa. Se sijoittuu kokonaan Eidin kunnan alueelle.


title: Eidsfjorden (täsmennyssivu)

text: Eidsfjorden tarkoittaa seuraavia:


title: TsSK VVS Samara

text: TsSK VVS Samara () on venäläinen koripalloseura Samaran kaupungista. Se ei ole voittanut historiansa aikana yhtään Venäjän mestaruutta, mutta vuonna 2007 se voitti EuroCup Challengen.


title: TsSK VVS Samara

text: Kauden 2008–2009 jälkeen seura ajautui konkurssiin ja siirtyi pelaamaan alasarjoihin.


title: Kristina Orbakaite

text: Kristina Orbakaite () (s. 25. toukokuuta 1971) on venäläinen poplaulaja ja näyttelijä. Hänen äitinsä on venäläinen viihdetaiteilija Alla Pugatšova.


title: Kristina Orbakaite

text: Lapsena Orbakajte paitsi opiskeli laulua ja musiikkia, myös innostui baletista käytyään Bolšoi-teatterissa. Hän esiintyi televisiossa jo 7-vuotiaana, ja 1982 Orbakaite esitti televisiossa ensimmäisen menestyskappaleensa, Igor Nikolajevin säveltämän kappaleen "Pust govorjat", joka myös levytettiin. Mutta kuuluisuutta hän sai varsinaisesti vasta 1983 roolistaan Rolan Bykovin ohjaamassa elokuvassa "Tšutšelo" ('Variksenpelätin'), ja sai siitä monia kansainvälisiä palkintoja. Orbakaite on esiintynyt tämän jälkeen monissa elokuvissa laulajauransa ohessa.


title: Kristina Orbakaite

text: Musiikkiura lähti nousuun 1992 Orbakaiten esiintyessä äitinsä Alla Pugatšovan suositussa joulushow'ssa ja esittäessä - jälleen I. Nikolajevin kappaleen - "Pogovorim" ('Puhutaan!'), ja nauhoittamalla vähän tämän jälkeen kaksi musiikkivideota. Kaikista tuli välittömästi hittejä Venäjällä. 1995 Orbakaite perusti laulu- ja tanssiryhmä Tšutšelоn. jonka nimeksi myöhemmin vaihtui Limita Ekstrim. Kuten äitinsä aiemmin, myös Kristina Orbakaite on ollut suosittu laulaja Venäjällä ja myös maailmalla. Hänen loppuumyyty My life -kiertueensa 2000 oli yksi menestyksekkäimmistä venäläisen artistin tekemistä kiertueista Yhdysvalloissa.Orbakaite, jolla on kaksi poikaa, Nikita ja Deni, avioitui 2005 yhdysvaltalaisen Mihail Zemtsovin kanssa. Syyskuussa 2009 Orbakaiten perhe sai ikävää julkisuutta hänen entisen avomiehensä Ruslan Barsovin kaapatessa Denin mukanaan Tšetšeniaan.


title: Jääpallon SM-kilpailu 1928

text: Jääpallon SM-kilpailu 1928 pelattiin cup-kilpailuna 18 joukkueen kesken. Loppuotteluun selviytyivät tuon ajan Suomen jääpallon mahtiseurat Viipurin Sudet ja Helsingin Jalkapalloklubi. Tasaisen loppuottelun jälkeen mestariksi selviytyi HJK, katkaisten näin Susien kolmen vuoden mestaruusputken.


title: Jääpallon SM-kilpailu 1928

text:
Helsingissä 19.helmikuuta 1928
HJK:n mestarijoukkue: Armas Saarinen, Reino Knuutinen, Leo Laaksonen, Yrjö Tuhkunen, Asko Allén, Niilo Tammisalo, Kaarlo Ahlgren, Ilmari Hällström, Esko Pekonen, Väinö Laine, Visa Lappalainen.


title: Jääpallon SM-kilpailu 1928

text: Vesan mestarijoukkue: Arvo Ståhlberg, Arvo Karhunen, Aarne Vepsäläinen, Ernst Grönlund, Arthur Nyström, Valde Virtanen, Heikki Vilenius, Väinö Forsten, Frans Karjagin, Reini Hurme, Tauno Speeti.


title: Jääpallon SM-sarja 1933

text: Jääpallon Suomenmestaruus 1933 ratkaistiin yksinkertaisessa sarjassa. Sarja oli tasainen ja mestaruus ja putoaja ratkesivat vasta viimeisellä kierroksella. Mestaruuden voitti lopulta Viipurin Sudet. Mestaruus oli Susien neljästoista ja maineikkaan seuran viimeiseksi jäänyt mestaruus.


title: Jääpallon SM-sarja 1933

text: Jukolan Pojat putosi sarjasta. Tilalle nousi Porvoon Akilles.


title: Jääpallon SM-sarja 1933

text: Lauri Blomberg (mv), Arvo Närvänen, Yrjö Leppänen, Tapio Hahl, Tuovi Koskinen, Kalle Hahl, Aarne Hahl, Heikki Loikkanen, Väinö Nyyssönen, Mauno Siren, Niilo Jantunen, Pentti Lappalainen


title: Jääpallon SM-sarja 1933

text: B-kilpailu pelattiin cup-muotoisena, mukana oli 16 joukkuetta. Porvoon Akilles osallistui kilpailuun ensimmäistä kertaa, ja voitti heti ensimmäisellä kaudellaan B-mestaruuden. Porvoossa pelatussa loppuottelussa se voitti Warkauden Urheilijat. Akilles nousi näin Mestaruussarjaan, josta putosi Jukolan Pojat.


title: Jääpallon SM-sarja 1933

text: Sulo Alava, Yrjö Immonen, Onni Kinnunen, Pentti Lönngren, Leo Svanbäck, Aarnen Manninen, Sulo Hakkarainen, Mauri Ryömä, Toivo Itkonen, Selim Haavisto, Yrjö Juutilainen


title: Ari Kankaanperä

text: Ari Kankaanperä (s. 27. huhtikuuta 1955 Jyväskylä) on suomalainen entinen jääkiekkopuolustaja. Hän pelasi jääkiekon SM-liigassa kahdeksan kauden ajan edustaen Ilvestä (1973–1979), jossa voitti voitti kaksi SM-pronssia ja JYPiä (1982–1987, kolme kautta 1. divisioonassa), jonka kapteenina hän oli kaudella 1985–1986. Kankaanperä pelasi myös kolme kautta Elitserien -joukkue Skellefteå AIK:ssa. Kankaanperä lopetti uransa vuonna 1987 JYPissä.


title: Ari Kankaanperä

text: Kankaanperä pelasi alle 18-vuotiaiden EM-kisoissa 1974, alle 20-vuotiaiden MM-kisoissa 1975 ja miesten MM-kisoissa 1976.


title: Ari Kankaanperä

text: Kankaanperän kolme poikaa ovat pelanneet jääkiekkoa: Markus (s. 1980), Mikko (s. 1982) ja Samuli (s. 1992). Yli 500 SM-liigaottelua pelannut Markus pelaa tällä hetkellä Vaasan Sportissa puolustajana. Hyökkääjänä pelannut Mikko on pelannut neljänä kautena SM-liigassa ja hän lopetti Jukureissa keväällä 2006. Puolustajana pelaava Samuli puolestaan pelaa vielä JYPin junioreissa.


title: Ari Kankaanperä

text: Viime vuosina Ari Kankaanperä on toiminut myyntitehtävissä.


title: Renault-skandaali

text: Renault-skandaalilla (myös Singaporen kolariskandaali ja Renault’n kolariskandaali, englannin kielellä käytetty nimitystä Crashgate) tarkoitetaan kaudella Formula 1 -sarjassa Singaporen Grand Prix’ssa 28. syyskuuta 2008 tapahtunutta tahallista kolaria jälkitapahtumineen.


title: Renault-skandaali

text: Renault-tallin kuljettaja Nelson Piquet Jr. aiheutti kilpailussa tahallisesti kolarin edesauttaakseen tallikaverinsa Fernando Alonson menestystä samassa kilpailussa. Piquet pyörähti radalla ja törmäsi betonimuuriin kilpailun alkupuoliskolla. Koska Piquet’n osin romuttunutta autoa ei muutoin saatu turvallisesti pois radalta, radalle kutsuttiin turva-auto. 15. lähtöruudusta lähtenyt Alonso oli tehnyt ensimmäisen varikkopysähdyksensä vain hetkeä ennen kolaria. Alonso sai kolarin takia merkittävää etua muihin kilpailijoihin nähden ja nousi myöhemmin kilpailun kärkeen ja voittoon.


title: Renault-skandaali

text: Kolaroinnin tahallisuus kävi ilmi vasta vuotta myöhemmin, kun Piquet myönsi tekonsa FIA:lle. Sen johdosta FIA tuomitsi Renault-tallipäällikön paikalta jo eronneen Flavio Briatoren määrittelemättömän pituiseen toimitsijakieltoon ja tallin insinööriosaston johtajan Pat Symondsin viiden vuoden pituiseen toimitsijakieltoon. Renault-talli sai lisäksi kahden vuoden ehdollisen kilpailukiellon. Briatore valitti tuomiostaan ja ranskalainen tuomioistuin kumosi hänen toimitsijakieltonsa tammikuussa 2010. Myöhemmin myös FIA suostui lyhentämään hänen rangaistustaan. Skandaaliin osallistuneita tai siitä hyötyneitä kuljettajia ei kuitenkaan rangaistu eikä kilpailutuloksia muutettu.


title: Renault-skandaali

text: Kolari tapahtui 28. syyskuuta 2008 käydyssä osakilpailussa Singaporen katuradalla, jossa ajettiin Formula 1 -kilpailu ensimmäistä kertaa. Osakilpailu oli kauden 15. ja neljänneksi viimeinen. Samalla se oli 800. virallinen F1-osakilpailu ja ensimmäinen iltakisa. Kuljettajien maailmanmestaruuspistetilaston kärjessä olivat Italian GP:n jälkeen McLarenin Lewis Hamilton ja Ferrarin Felipe Massa, joiden välinen piste-ero oli ennen Singaporea yksi piste Hamiltonin eduksi. Kolmantena ollut BMW:n Robert Kubica oli jäänyt Hamiltonista 14 pisteen päähän.


title: Renault-skandaali

text: Renault-kuljettajat Alonso ja Piquet eivät olleet aiemmin kauden aikana voineet kilpailla osakilpailujen kärkisijoista. Ennen Singaporen osakilpailua Renault’n kauden paras sijoitus oli Piquet’n toinen sija Saksan GP:ssa kauden puolivälissä heinäkuussa. Valmistajien mestaruussarjassa Renault oli viidennellä sijalla tasapisteissä neljäntenä olleen Toyotan kanssa. Tallina Renault’lla ei ollut enää mahdollisuuksia mestaruuteen, vaikka se olikin parantanut selvästi tuloksiaan heikon alkukauden jälkeen. Piquet ajoi tallissa ensimmäistä kauttaan, kun taas Alonso oli kaksinkertainen kuljettajien maailmanmestari. Kaudella Piquet oli toiminut tallin testi- ja varakuljettajana. Alonso oli ajanut tallissa kaudesta lukuun ottamatta kautta 2007. Hän oli voittanut tallissa kuljettajien maailmanmestaruudet kausilla ja .


title: Renault-skandaali

text: Kolarin järjestämisestä sovittiin Singaporen kisaviikonloppuna aika-ajon ja kilpailun välisenä aikana. Renault’n tallipäällikkö Flavio Briatore ja insinööriosaston johtaja Pat Symonds pyysivät Piquet’ta kolaroimaan tahallisesti, jotta Alonsolla olisi mahdollisuus pärjätä kilpailussa. Piquet kertoi suostuneensa pyyntöön, koska oli epävarma tulevaisuudestaan tallissa. Hänellä ei ollut jatkosopimusta kaudelle 2009, ja tallipäällikkö Briatore oli samalla hänen managerinsa. Piquet uskoi, että suostumalla kolaroimaan hän parantaisi omia mahdollisuuksiaan jatkaa tallissa. Hänelle ei kuitenkaan suoraan luvattu jatkosopimusta hyvitykseksi.


title: Renault-skandaali

text: Piquet kertoi saaneensa Symondsilta tarkat ohjeet siitä, missä ja milloin hänen tulisi kolaroida. Paikaksi neuvottiin radan 17. mutka, koska sen lähialueella ei ollut nosturia nostamaan radan varteen jäänyttä autoa. Kisatuomariston olisi lähetettävä turva-auto radalle, jotta kolariauto voitaisiin poistaa turvallisesti radalta. Turva-auton haluttiin tulevan radalle 13. tai 14. kierroksella, koska Alonson varikkopysähdys oli ajoitettu kierrokselle 12. Alonso saisi merkittävän edun kilpailussa tehtyään pysähdyksensä juuri ennen turva-autoa ja muiden kuljettajien ensimmäisiä varikkopysähdyksiä.


title: Renault-skandaali

text: Alonso ajoi nopeimmat ajat kahdessa jälkimmäisessä harjoitusjaksossa. Lauantain aika-ajoissa molemmat Renault-kuljettajat kuitenkin epäonnistuivat. Piquet ei selviytynyt aika-ajojen toiseen osioon ja Alonso ei saanut ajettua kierrosta toisessa osiossa, mikä jätti hänet automaattisesti osionsa viimeiselle sijalle. Piquet kertoi muiden kuljettajien haitanneen hänen ajoaan, ja Alonson autossa oli ollut polttoaineensyöttöongelmia. Kuljettajien lähtöruuduiksi tulivat 15. (Alonso) ja 16. (Piquet). Paalupaikan sai Massa, seuraavat sijat Hamilton ja Kimi Räikkönen.


title: Renault-skandaali

text: Kilpailu alkoi kello 20 paikallista aikaa. Lähdön ja ensimmäisen kymmenen kierroksen aikana kuljettajien sijoituksissa ei tapahtunut merkittäviä muutoksia. Myöskään keskeytyksiä ei tapahtunut. Kymmenen ajetun kierroksen jälkeen Massa oli kärjessä noin kolmen sekunnin erolla Hamiltoniin ja kymmenen sekunnin erolla Räikköseen. Kierroksella 12 Alonso tuli ensimmäisenä kuljettajana varikolle. Pysähdys oli normaali, ja tankkauksen lisäksi superpehmeät renkaat vaihdettiin pehmeisiin. Alonso jäi radalle palatessaan viimeiselle sijalle. Kierroksella 14 Piquet’n auto ajautui mutkassa 17 kovassa vauhdissa päin betonimuuria, ja erityisesti auton oikea kylki hajosi pahasti. Piquet itse ei loukkaantunut, vaan nousi autosta ja poistui radalta. Auto jäi kauas lähimmästä nosturista, ja radalle jouduttiin kutsumaan turva-auto radan siivoamisen ajaksi. Piquet oli keskeytyshetkellä sijalla 16.


title: Renault-skandaali

text: Kauden 2007 jälkeen turva-autosääntöjä oli muutettu: aiemmin varikko oli pysynyt avoimena, ja kuljettajat olivat saaneet tehdä pysähdyksensä normaalisti milloin tahansa myös turva-auton ollessa radalla. Kaudelle 2008 sääntöä muutettiin siten, että turva-auton tullessa radalle varikko suljettiin, kunnes kaikki autot oli ehditty kerätä turva-auton perään tasaiseksi letkaksi. Sääntömuutoksen seurauksena johtavat autot eivät enää voineet hyödyntää keräämäänsä etumatkaa varikkopysähdyksen yhteydessä, vaan varikon jälleen avauduttua kaikki autot olivat lähellä toisiaan ja varikkopysähdys tarkoittaisi siten todennäköisesti merkittävää heikennystä sijoitukseen.


title: Renault-skandaali

text: Useimmat kuljettajat tekivät ensimmäisen varikkopysähdyksensä turva-auton ollessa radalla ja putosivat letkan hännille. Singaporen kapealla katuradalla ohittaminen on vaikeaa, joten radalle yhä jääneiden hitaampien, mutta toisaalta kevyempien autojen taakse jääminen merkitsi huomattavaa aikamenetystä kärjessä ajaneisiin verrattuna. Kun edessä olleet menivät varikolle, Alonso pystyi hyödyntämään aikaisen varikkopysähdyksensä ja nousi kohti kärkisijoja. Alonso nousi johtoon kierroksella 34 ja säilytti sijoituksensa maaliin saakka.


title: Renault-skandaali

text: Alonson poikkeuksellisen aikainen varikkopysähdys ja Piquet’n kolari pian sen jälkeen aiheuttivat epäilyjä mahdollisesta huijauksesta ja salaliitosta. Felipe Massa, joka oli aloittanut kilpailun paalupaikalta ja menettänyt kolarin takia useita sijoituksia, oli käynyt jo kilpailun jälkeen esittämässä epäilyksensä Flavio Briatorelle: ”Kolari ei ollut oikea, se tapahtui koska halusit niin käyvän”. Lisäksi Piquet’n tiedettiin olevan tallissa Alonsoa heikommassa asemassa, ja tallipäällikkö Briatore oli ennenkin ollut osallisena vastaavanlaisissa jupakoissa. Piquet itse väitti tallin käskeneen häntä puristamaan kovaa, minkä seurauksena hän oli ajanut päin seinää.


title: Renault-skandaali

text: Piquet sai potkut Renault-tallista elokuun alussa kesken kauden . 30. elokuuta, pian erottamisen ja lähes vuosi kolarin jälkeen FIA ilmoitti käynnistäneensä tutkimukset kolaria edeltäneistä tapahtumista. Piquet oli paljastanut FIA:lle kolarin olleen suunniteltu. Tutkimuksissa käytiin läpi Piquet’n auton telemetriatietoja sekä kuljettajan ja tallin välistä radiokeskustelua. Auton telemetriatiedoista voitiin päätellä, että Piquet oli kaasuttanut mutkan ulostulossa normaalia aikaisemmin, minkä seurauksena takapyörät olivat sutineet. Tämän jälkeen Piquet oli hetkeksi keventänyt kaasua, kunnes oli jälleen kaasuttanut ja pyöräyttänyt autonsa reunamuuriin. Saman Piquet kertoi FIA:lle 25. elokuuta antamassaan lausunnossa. Aiemmin hän oli väittänyt menettäneensä autonsa hallinnan, koska talli oli käskenyt häntä ajamaan kovempaa vaikka renkaiden pintakumi oli kulunut.


title: Renault-skandaali

text: Piquet’n potkujen jälkeen hän ja Briatore ajautuivat julkiseen sanasotaan. Piquet arvosteli vanhaa talliaan siitä, ettei ollut koskaan saanut tasapuolista kohtelua Alonsoon verrattuna ja kuvaili Briatorea mestaajakseen. Tähän Briatore vastasi vihjailemalla Piquet’n olevan homoseksuaali. Myös Piquet’n isä Nelson Piquet oli tapahtumien aikaan tiiviisti julkisuudessa puolustamassa poikaansa ja syyttämässä Briatorea. Tämän jälkeen Briatore syytti Piquet vanhempaa kiristyksestä ja uhkasi tätä oikeustoimilla kunnianloukkauksesta. Samalla hän totesi olevansa järkyttynyt ja raivoissaan siitä, että tallia voitiin syyttää salaliitosta.


title: Renault-skandaali

text: Tapahtumasarja huipentui 16. syyskuuta 2009, kun Renault ilmoitti Briatoren ja tallin insinööriosaston johtajan Symondsin eronneen tehtävistään. Samalla se ilmoitti, ettei aio kiistää FIA:n syytteitä järjestetystä kolarista. Briatore kertoi eronneensa pelastaakseen tallin, vaikkei myöntänyt syyllisyyttään.


title: Renault-skandaali

text: FIA:n maailmanneuvosto kokoontui Pariisissa 21. syyskuuta pohtimaan mahdollisia rangaistuksia ja julkaisi päätöksensä tuomioista samana päivänä. Kuultavana olivat Fernando Alonso ja Nelson Piquet. Eronnut tallipäällikkö Briatore ei saapunut paikalle. Briatoren saapumisesta oltiin spekuloitu, mutta hänen läsnäoloaan kokouksessa ei vaadittu, koska hän ei ollut enää potkuistaan johtuen FIA:n alainen. Kokousta johti FIA:n väistyvä puheenjohtaja Max Mosley.


title: Renault-skandaali

text: Renault-talli tuomittiin sääntörikkomuksen takia kahden vuoden ehdolliseen kilpailukieltoon. Kielto astuisi täytäntöön, jos talli rikkoisi sääntöjä vastaavalla tavalla saman ajan sisällä. Lisäksi talli määrättiin maksamaan aiheutuneet tutkimuskustannukset. Renault hyväksyi tuomion. Tallipäällikkönä toiminut Briatore tuomittiin määrittelemättömäksi ajaksi toimitsijakieltoon kaikissa FIA:n alaisissa moottoriurheilusarjoissa. Hänen liittymisensä johonkin talliin veisi tallilta osallistumisoikeuden. Briatorelta vietiin myös oikeudet toimia FIA:n sarjoissa ajavien kuljettajien managerina. Rangaistuksen antohetkellä Briatore toimi Piquet’n, Mark Webberin, Heikki Kovalaisen, Romain Grosjeanin ja tuolloin GP2-sarjassa ajaneen Vitali Petrovin managerina. Briatoren mahdollisuus liikkua F1-varikolla kiellettiin. Rangaistus tarkoitti käytännössä sitä, että Briatore saisi ottaa osaa F1-osakilpailuun vain katsojana. Flavio Briatore ei missään vaiheessa myöntänyt sääntörikkomusta, mitä pidettiin raskauttavana. Tallin insinööriosaston johtaja Pat Symonds tuomittiin toimitsijakieltoon viideksi vuodeksi. Lieventävänä asianhaarana oli, että hän myönsi osallisuutensa tahalliseen kolariin ja katui sitä. Kuljettajia ei rangaistu eikä kilpailun tuloksia muutettu.


title: Renault-skandaali

text: FIA uskoi Renault’n selityksen siitä, että Briatore, Symonds ja Piquet olivat yhdessä suunnitelleet Singaporen GP:n tahallisen kolarin, eikä tapaukseen liittynyt muita henkilöitä. Piquet ei saanut rangaistusta, koska FIA antoi hänelle syytesuojan vapaaehtoista todistajalausuntoa vastaan. FIA totesi myös, ettei Alonso ollut ollut osallisena sääntörikkomuksissa. Antamassaan tiedonannossa FIA ilmoitti Renault’n saaneen ehdollisen kilpailukiellon, koska talli oli myöntänyt syyllisyytensä aikaisessa vaiheessa, erottanut salaliitossa mukana olleet Symondsin ja Briatoren sekä pyytänyt FIA:lta anteeksi aiheuttamaansa harmia.


title: Renault-skandaali

text: Renault-skandaalista käytettiin tapahtuma-aikanaan julkisuudessa monia nimityksiä. Muita käytettyjä nimiä olivat Singaporen kolariskandaali ja Renaultin kolariskandaali. Englanniksi tapaus tunnetaan yleisesti nimellä "Crashgate".


title: Renault-skandaali

text: Kilpailun tapahtumat vaikuttivat oleellisesti kauden tasaiseen maailmanmestaruuskilpailuun. Turva-auton tultua radalle Ferrarin Felipe Massa menetti saavuttamansa etumatkan. Massan varikkopysähdys epäonnistui tankkausletkun juututtua kiinni autoon, ja hän jäi kilpailussa viimeiseksi ja ilman pisteitä. Mestaruudesta kilpaillut McLarenin Lewis Hamilton sijoittui kolmanneksi ja kasvatti piste-eroaan Massaan seitsemään pisteeseen. Hamilton varmisti maailmanmestaruutensa kauden päätöskilpailussa vain yhden pisteen erolla.


title: Renault-skandaali

text: Kun Singaporen tapaus kävi ilmi, Massa väitti, ettei Hamilton olisi voittanut mestaruutta ilman skandaalia. Hamilton kiisti väitteen ja sanoi ajaneensa loppukauden ilman turhia riskejä. Julkisuuteen levisi myös huhuja, joiden mukaan Massa olisi arvostellut Fernando Alonsoa kolarista. Tapaus oli Ferrari-tallille kiusallinen, sillä Fernando Alonson sopimus Ferrarin kanssa oli julkistettu aiemmin 30. syyskuuta 2009. Alonso piti huhuja perättöminä eikä uskonut niitä Massan sanomiksi. Jälkikäteen hän katsoi, ettei hänen maineensa ollut ryvettynyt kolarin takia mitenkään.


title: Renault-skandaali

text: Renault-skandaalia on kutsuttu koko F1-historian pahimmaksi skandaaliksi. Kolminkertainen maailmanmestari Jackie Stewart totesi, että Formula 1 -sarjassa "on nyt jotain perustavanlaatuisesti mätää ja väärää". Maailmanmestari Damon Hill piti Renault’n ehdollista rangaistusta vääryytenä koko lajia kohtaan ja huomautti Formula 1 -sarjan saapuneen risteyskohtaan, jossa pitäisi päättää, onko valta talleilla vai FIA:lla.


title: Renault-skandaali

text: Maailmanmestari Keke Rosberg piti Piquet’n motiivia kolariin oman edun tavoitteluna ja hämmästeli, miksei häntä rangaistu tapauksesta. Toimittaja Erkki Mustakari kirjoitti kolumnissaan ”suursyyllisen välttyneen rangaistukselta” viitaten Piquet’hen. Lisäksi Rosberg kyseenalaisti väitteen, jonka mukaan Fernando Alonso ei olisi tiennyt suunnitellusta kolarista. Samaa hämmästeli myös F1-selostaja Oskari Saari, joka ihmetteli blogissaan avoimesti, miten Alonso olisi voinut olla tietämätön asiasta.


title: Renault-skandaali

text: Flavio Briatoren elinikäinen toimitsijakielto herätti mielipiteitä. Formula 1 -sarjan kaupallisia oikeuksia hallitseva Bernie Ecclestone piti rangaistusta liian ankarana ja FIA:n puheenjohtajana tuomion aikana toiminut Max Mosley pahoitteli, että Briatoren uran piti loppua näin. Mosley johti 21. syyskuuta käytyä istuntoa, joka antoi Renault’n rangaistuksen, Ecclestone taas oli ollut mukana äänestämässä rangaistuksesta.


title: Renault-skandaali

text: Nelson Piquet selitti vuonna 2012 antamassaan haastattelussa olleensa kolaroinnin aikaan nuori ja heikossa asemassa tallinsa sisällä. Kausi 2008 oli sujunut paljon heikommin kuin GP2-ura oli antanut odottaa, ja Piquet’n oli kuunneltava kaikessa sekä managerinaan että tallipäällikkönään kolarin aikaan toiminutta Flavio Briatorea.


title: Renault-skandaali

text: Piquet’n maine tahraantui kolaroinnin takia. Hän myönsi saksalaisen "Auto, Motor und Sport" -lehden haastattelussa uuden F1-tallipaikan löytämisen vaikeaksi tehtäväksi, koska tallit pelkäsivät tahallisen kolaroinnin toistuvan. Myöhemmin Piquet alettiin yhdistää Formula 1 -tallipaikkahuhuissa Campos- ja Force India -talleihin, muttei niistä huolimatta ajanut sarjassa enää seuraavalla kaudella. Myöhemmin hän sai paikan pohjoisamerikkalaisesta avolavasarjasta, joka on NASCAR-sarjan alempi taso.


title: Renault-skandaali

text: Renault haastoi 11. syyskuuta 2009 Nelson Piquet’n ja tämän isän Nelson Piquet vanhemman oikeuteen Ranskassa vääristä syytöksistä ja kiristyksestä. Renault väitti Piquet’n isän yrittäneen kiristää tallia tiedoillaan tahallisesta kolarista.


title: Renault-skandaali

text: Renault nimitti toimitsijakiellon saaneen tallipäällikkönsä Briatoren tilalle loppukauden kattavalla sopimuksella 23. syyskuuta Bob Bellin, joka aiemmin oli toiminut johtotehtävissä tallin teknisissä tehtävissä. Toimitusjohtajaksi nimitettiin Jean-François Caubet. Talli joutui skandaalin paljastuttua vaikeuksiin, kun se menetti pääsponsorinaan kaudesta toimineen alankomaalaisen rahoitusalan yhtiön ING:n. Myös espanjalainen vakuutusyhtiö Mutua Madrileña päätti katkaista sponsorisopimuksensa tallin kanssa, koska koki maineensa tahraantuneen jupakassa. Yhtiö ilmoitti kuitenkin jatkavansa Alonson henkilökohtaisena sponsorina. Molempien yhtiöiden mainokset oli poistettu Renault’n autoista jo ennen tuomiota seurannutta Singaporen kisaviikonloppua. Lähinnä ING:n vetäytymisen vuoksi talli joutui taloudellisiin vaikeuksiin, ja kauden 2009 jälkeen se alkoi harkita lopettamista. Jatko kuitenkin varmistui, kun Renault-autovalmistaja myi merkittävän osan F1-tallistaan luxemburgilaiselle Genii Capital -yhtiölle, joka ilmoitti jatkavansa tallin toimintaa Renault-nimellä.


title: Renault-skandaali

text: Joulukuussa 2010 Piquet kertoi uskovansa, että talli halusi järjestää Alonsolle voiton, jotta tämä pysyisi tallissa heikosti sujuneen kauden jälkeen. Lisäksi Piquet totesi, ettei usko Alonson tienneen järjestelystä.


title: Renault-skandaali

text: Flavio Briatore koki monia vaikeuksia skandaalin jälkeen. Hän oli jo menettänyt oikeutensa toimia missään FIA:n alaisessa moottoriurheilusarjassa, mutta jupakan jälkeen hän oli uhassa saada toisetkin potkut: jalkapalloseura Queens Park Rangers FC oli osittain Briatoren manageroima, ja skandaalin takia hänen erottamistaan tehtävästä oli alettu suunnitella. Englannin jalkapalloliitto alkoi myös tutkia hänen toimiaan.


title: Renault-skandaali

text: F1-potkujen jälkeen huhuttiin, että Briatore aikoisi haastaa FIA:n oikeuteen ja perustaa uuden, Formula 1 -sarjan kanssa kilpailevan sarjan. Ensiksi mainittu toteutui, kun 18. lokakuuta 2009 Briatore vei haasteensa FIA:lle pariisilaisen tuomioistuimeen ja vaati miljoonan euron korvauksia maineensa tuhoamisesta.


title: Renault-skandaali

text: Asia käsiteltiin oikeudessa 21. marraskuuta 2009 ja päätös annettiin 5. tammikuuta 2010. Oikeudenpäätös kumosi Briatoren toimitsijakiellon, koska FIA:n asettamaa rangaistusta pidettiin sääntöjenvastaisena. Lisäksi FIA tuomittiin maksamaan Briatorelle 15 000 euron korvaukset. Briatoren mielestä hänen tuomionsa takana oli FIA:n silloinen puheenjohtaja Max Mosley, joka halusi käyttää FIA:n moottoriurheilun maailmanneuvostoa kostaakseen miesten väliset vanhat henkilökohtaiset kaunat. 11. tammikuuta FIA ilmoitti vielä vastustavansa ranskalaisen tuomioistuimen päätöstä, mutta päätti sallia Briatoren manageroimien kuljettajien osallistumisen seuraavalle kaudelle. 12. huhtikuuta FIA ilmoitti sopineensa asian Briatoren ja Pat Symondsin kanssa, ja päätyneensä lieventämään heidän saamiaan rangaistuksia.


title: Renault-skandaali

text: Tuomion myötä Briatore ja Symonds saivat palata F1 -sarjaan 31. joulukuuta 2012 jälkeen ja muihin FIA:n moottoriurheilusarjoihin jo vuoden 2012 alussa. Kaksikosta Symonds palasi ensimmäisenä Formuloihin tehden 2011 sopimuksen Marussia-tallin kanssa. Toimitsijakieltonsa vuoksi hän toimi tallin konsulttina eikä saanut osallistua kilpailuviikonloppuihin ennen kautta . Vuonna 2013 Briatore sanoi, ettei hänellä ole mitään syytä palata F1-sarjaan tällä hetkellä.


title: Chris Massoglia

text: Chris Massoglia (s. 29. maaliskuuta 1992 Minneapolis, Minnesota) on yhdysvaltalainen näyttelijä. Hän näytteli pääosaa elokuvassa "" ja Elliot Plummia elokuvassa "A Plumm Summer". Hänet tunnetaan myös nimillä Chris J. Kelly ja Chris Kelly.


title: Chris Massoglia

text: Chris Massoglia syntyi Minneapolisissa, Minnesotassa. Hänen vanhempansa ovat Christopher ja Karen Massoglia. Hänen isänsä on kiropraktikko ja äiti kotiäiti. Hänen vanhempansa ovat kristittyjä republikaaneja. Massoglia oli kotiopetuksessa äitinsä johdolla. Hän harrasti samalla myös jujutsua, pianon soittoa, hip hop -tanssia, ratsastusta ja baseballia.


title: Chris Massoglia

text: Vuonna 2009 Massoglian perhe kieltäytyi muuttamasta Hollywoodiin, sillä heidän mielestään oli parempi asua Minneapoliksessa, vaikka hänen ammattinsa vaatikin paljon matkustelua.


title: Chris Massoglia

text: Massoglia aloitti osallistumalla akatemian tanssikouluun kotikaupungissaan Minneapoliksessa ja pääsi televisiomainokseen lähettämällä koe-esiintymiseen kotitekoisen nauhan. Hänen ensimmäisiä työpaikkojaan olivat Target, Marshall Field's, Pepsi Co. ja Best Buy.


title: Chris Massoglia

text: Massoglia aloitti näyttelemisen vuonna 2003 nimellä Chris Kelly (joskus esiintyy nimellä Chris J. Kelly) televisiosarjassa "". Samana vuonna häntä pyydettiin näyttelemään kymmenvuotiasta poikaa Sean ja Nicole Kidmanin kanssa elokuvassa "Birth", mutta perhe kielsi häntä esiintymästä alastoman naisen kanssa. Hän koe-esiintyi myös elokuviin "Spider-Man 2" ja "Bad News Bears". Massoglia esiintyi kahden jakson verran ohjelmassa "Medical Investigation" vuonna 2004 ja neljän jakson verran TNT:n poliisidraamasarjassa "Wanted" vuonna 2005. Hän alkoi käyttää perheensä nimeä Massoglia vuonna 2008.


title: Chris Massoglia

text: Massoglia teki debyyttinsä valkokankaalla vuonna 2007 elokuvassa "A Plumm Summer", mutta hänen toistaiseksi merkittävin roolinsa lienee silti Darren Shan vuonna 2009 tehdyssä elokuvassa "".


title: Naantalin Energia

text: Naantalin Energia Oy (ennen Naantalin kaupungin sähkölaitos) on vuonna 1912 perustettu ja 1994 yhtiöitetty Naantalin kaupungin omistama sähkölaitos. Yhtiön asiakkaina on noin 5 400 kotitaloutta ja yritystä. Vuonna 2004 Naantalin Energialla oli 95 % markkina-osuus naantalilaisista asiakkaista. Noin puolet yhtiön myymästä sähköstä meni Naantalin ulkopuolelle.


title: Naantalin Energia

text: Vuonna 2008 Naantalin Energian myymän sähkön alkuperä oli ydinvoima 44 %, uusiutuvat energialähteet 41% ja fossiiliset energialähteet 15 %.


title: Naantalin Energia

text: Naantalin kaupunki aikoi myydä Naantalin Energian 14,2 miljoonalla eurolla Turku Energialle vuonna 2008. Asiasta oli tehty jo aiesopimus, mutta asia aiheutta paljon keskustelua ja vastustusta, joten kaupunki luopui myymisestä.


title: Naantalin Energia

text: Naantalin Energia päätti hankkia noin 3 megawatin osuuden Fennovoimasta marraskuussa 2010. Tulevaisuudessa Naantalin Energian omalla sähköntuotannolla kyetään kattamaan noin 25 % naantalilaisten asiakkaiden vuoden sähköntarpeesta, kun ennen yhtiö joutui ostamaan kaikki sähkönsä ostosähkönä. Naantalin Energia Oy omistaa Fennovoiman suomalaista omistajaa, Voimaosakeyhtiö SF:ää, Katternö Kärnkraft Oy Ab:n kautta.


title: Naantalin Energia

text: Muita Katternö Kärnkraft Oy Ab:n omistajia ovat: Oy Herrfors Ab, Koillis-Satakunnan Sähkö Oy, Kruunupyyn Sähkölaitos Oy, Lammaisten Energia Oy, Pietarsaaren Energia Oy, Uudenkaarlepyyn Voimalaitos Oy, Valkeakosken Energia Oy, Vetelin Energia Oy ja Nor-Maali Oy.


title: Jari Paavola

text: Jari Paavola (s. 18. maaliskuuta 1960 Turku) on suomalainen entinen jääkiekkomaalivahti.


title: Jari Paavola

text: Paavola nostettiin 16-vuotiaana Turun Palloseuran SM-liigajoukkueen varamaalivahdiksi muutamiin otteluihin kaudella 1976–1977. Kevään 1977 loppuotteluissa hän pääsi pelaamaan ykkösmaalivahti Urpo Ylösen loukattua sormensa. Vakiokokoonpanoon hän nousi kaudella 1979–1980, jolloin hän kuitenkin vielä pelasi vähemmän kuin ykkösmaalivahti Jorma Valtonen.


title: Jari Paavola

text: NHL-seura Buffalo Sabres varasi Paavolan kesällä 1980. Hän ei kuitenkaan pelannut NHL:ssä, vaan Pohjois-Amerikan vuodet 1980–1983 kuluivat AHL-joukkue Rochester Americansissa ja IHL-joukkue Flint Generalsissa. Hän palasi Suomeen vuonna 1983 ja siirtyi I-divisioonassa pelaavan KalPan maalivahdiksi. KalPa nousi SM-liigaan vuonna 1986, ja Paavola jatkoi ykkösmaalivahtina kolme seuraavaa kautta, joista viimeisellä joukkue pääsi pudotuspeleihinkin. SM-liigassa Paavolan tilastoihin kertyi yhteensä 181 runkosarjaottelua ja 16 pudotuspeliä, joista hän pelasi 116 runkosarjaottelussa ja neljässä pudotuspelissä.


title: Jari Paavola

text: Paavola siirtyi SM-liigasta I-divisioonaan pudonneisiin Oulun Kärppiin kausiksi 1989–1990 ja 1990–1991. Kaudeksi 1991–1992 hän palasi synnyinkaupunkinsa joukkueeseen, TuTo:on, jossa lopetti uransa.


title: Jari Paavola

text: Paavola pelasi alle 18-vuotiaiden EM-kilpailuissa 1978, jolloin Suomi saavutti historiansa ensimmäisen arvokisavoiton kaikki ikäluokat huomioiden. Hän pelasi alle 20-vuotiaiden MM-kilpailuissa vuosina 1979 ja 1980, joista jälkimmäisellä kerralla Suomi saavutti hopeaa. Paavola valittiin sekä 18-vuotiaiden EM-kisojen 1978 että 20-vuotiaiden MM-kisojen 1980 parhaaksi maalivahdiksi.


title: Jari Paavola

text: Uransa jälkeen Paavola muutti takaisin Kuopioon.


title: Rad Man

text: Christian Wirth (s. 1970-luku), tunnettu pseudonyymillä RaD Man, on yhdysvaltalainen tietokonetaiteilija. Hän oli yksi ACiD Productions -artskeneryhmän perustajista vuonna 1990 ja toimi sen johtohahmona 2000-luvulle asti. Nykyään hän on keskittynyt artskenen ja yleensä merkkipohjaisen taiteen (esimerkiksi ASCII-) historiaan ja myös esitelmöinyt aiheesta erilaisissa tapahtumissa, kuten DEF CON, Vintage Computer Festival ja Suomessa Assembly (ARTtech-seminaari 2004). Lisäksi hän toimii Blockparty-demoskenetapahtuman toisena pääjärjestäjänä. Wirth asuu Kalifornian San Joséssa.


title: Rad Man

text: Wirth aloitti uransa 1980-luvun lopulla ryhmässä Aces of ANSI Art (AAA), joka teki ANSI-taidetta BBS:iä varten. Ryhmän toiminta hiipui vuosikymmenen vaihteessa, ja Wirth perusti muutaman muun entisen AAA-jäsenen kanssa Acidin (alun perin ANSI Creators in Demand). Sekin teki aluksi lähinnä ANSI-taidetta BBS:iin (joista monet warez-tyylisiä), mutta suuntautui myöhemmin myös tracker-musiikin ja korkeamman resoluution bittikarttagrafiikan pariin. Wirth toimi ryhmässä organisaattorin roolissa ja oli vuosia pitkälti vastuussa Acidin säännöllisesti julkaisemien, sen eri jäsenten tekemiä töitä sisältäneiden "artpackien" kokoamisesta.


title: Rad Man

text: 2000-luvulla Wirthin kiinnostus merkkipohjaisen taiteen historiaan sai hänet tutustumaan ANSI- ja ASCII-luomusten menneisyyden lisäksi muun muassa varhaiseen Baudot-merkkigrafiikkaan ja IBM:n suurtietokoneiden EBCDIC-merkistöllä tehtyyn taiteeseen. Vuonna 2004 hän alkoi ystävänsä "Spinsanen" kanssa tehdä internetiin kuukausittaista "The ARTS" -radiotalkshow'ta, joka keskittyi lähinnä art- ja demoskeneen. Samana vuonna hän oli mukana järjestämässä yhdysvaltalaista Pilgrimage-demoskenetapahtumaa. Ohion Clevelandissa järjestettävän Blockpartyn hän perusti kolme vuotta myöhemmin Jason Scott Sadofskyn kanssa, joka ylläpitää tekstipohjaista digitaalikulttuuria tallentavaa Textfiles.com-sivustoa.


title: TsSK VVS Samara (jääkiekko)

text: TsSK VVS Samara () on venäläinen jääkiekkoseura Samarasta, Samaran alueelta. Nykyisin seura pelaa VHL-liigassa.


title: TsSK VVS Samara (jääkiekko)

text: TsSK VVS Samara perustettiin vuonna 1950 ja se liittyi suoraan Neuvostoliiton pääsarjaan. Seura pelasi sarjassa 40 vuotta, kunnes putosi vuonna 1990 toiselle sarjatasolle Pervaja Ligaan. Neuvostoliiton kaaduttua Vysšaja Ligasta tuli toinen sarjataso, jonka mestaruuden TsSK VVS Samara voitti kahdesti peräkkäin 1993 ja 1994. Tämän jälkeen seura nousi Kansainväliseen liigaan ja jatkoi sieltä edelleen Venäjän pääsarjaan, josta seura putosi vuonna 2000.


title: TsSK VVS Samara (jääkiekko)

text: 2000-luvun TsSK VVS pelasi Vysšaja Ligassa kunnes liigan uudelleenjärjestelyissä 2010 seura pudotettiin silloiselle kolmannelle tasolle Pervaja Ligaan. Pervaja Ligan lopettamisen jälkeen TsSK VVS jatkoi uudella kolmannella sarjatasolla Venäjän jääkiekkoliigassa. TsSK VVS haki monta vuotta paikkaa VHL-liigasta, mikä toteutui kaudella 2017–2018.


title: Juha Hiltunen

text: Juha Petteri Hiltunen (s. 25. huhtikuuta 1976 Eno) on suomalainen kreikkalaisroomalaisen tyylin painija. Hän edusti aiemmin Joensuun Voimailu-Kerhoa ja nykyisin Ilmajoen Kisailijoita. Häntä valmentavat Seppo Yli-Hannuksela ja Juha Virtanen.


title: Juha Hiltunen

text: Hiltunen sijoittui MM-kilpailuissa 66 kg:n sarjassa 23:nneksi 2005, 42:nneksi 2007 ja 12:nneksi 2009. EM-kilpailuissa hän oli samassa sarjassa kolmastoista 2007. Kadettien MM-kilpailuissa hän oli 1992 viides sarjassa 55 kg ja opiskelijoiden MM-kilpailuissa 1998 kuudes sarjassa 63 kg.


title: Juha Hiltunen

text: Hiltunen on voittanut Suomen-mestaruuden 66 kg:n sarjassa 2007. SM-hopeaa hän on saanut 62 kg:n sarjassa 1995, 63-kiloisissa 1997 ja 1998, 66 kg:n painoluokassa 2003 ja 2004 sekä 69-kiloisissa 2000 ja 2001. SM-pronssia hän on saanut 66-kiloisissa 2005 ja 2009. Vapaapainin SM-kilpailuissa hän sai pronssia 76 kg:n sarjassa 2000.


title: Juha Hiltunen

text: Hiltunen oli voittamassa beachfutiksen Suomen-mestaruutta FC Nötkötin joukkueessa 2005.


title: Sarah Churchill (näyttelijä)

text: Sarah Millicent Hermione Churchill (oik. "Sarah Tuchet-Jesson", 7. lokakuuta 1914 – 24. syyskuuta 1982) oli brittiläinen näyttelijä ja tanssija. Hän esiintyi 1940- ja 1950-luvulla noin viidessä elokuvassa ja parissakymmenessä televisiosarjassa. Elokuvassa "Kuninkaalliset häät" ("Royal Wedding", 1951) hän oli yhdessä pääosista.


title: Sarah Churchill (näyttelijä)

text: Sarah Churchill oli Winston Churchillin tytär, ja käytti elokuvissa tyttönimeään. Hän sai nimensä Sarah Churchillin, Marlboroughin herttuattaren mukaan. Hän meni naimisiin vuonna 1936 konserttipianisti Victor Oliverin kanssa, vaikka vanhemmat olivat liittoa vastaan. Vuonna 1962 hän meni naimisiin kolmannen kerran, nyt Lordi Audleyn (Percy Henry Touchet Tuchet-Jesson) kanssa.


title: Sarah Churchill (näyttelijä)

text: Alkoholisoitunut Churchill oli myöhemmin julkisuudessa skandaaliensa vuoksi. Hänet pidätettiin useaan otteeseen julkisen juopumuksen ja häiriökäyttäytymisen vuoksi.


title: Sarah Churchill (näyttelijä)

text: Churchillin omaelämäkerta "Keep on Dancing" ilmestyi 1981.


title: Eugène Sue

text: Eugène Marie-Joseph Sue (1803 Pariisi, Ranska – 1857 Annecy, Ranska) oli ranskalainen kirjailija, taidemaalari ja lääkäri.


title: Eugène Sue

text: Sue toimi sotilaslääkärinä useissa sodissa ennen kuin asettui 1829 Pariisiin, jossa hän ryhtyi maalaamaan ja kirjoittamaan. Poliittinen aktiivisuus vei hänet vallankaappauksen jälkeen 1851 maanpakoon.


title: Eugène Sue

text: Suen kirjallinen tuotanto painottuu usein följetongeina ilmestyneisiin viihteellisiin romaaneihin, jotka olivat omana aikanaan hyvin suosittuja. Alkuun hän kirjoitti merirosvoromaaneja, sitten historiallisia jännityskertomuksia. Sue aloitti Ranskassa lehdissä julkaistujen jatkoromaanien perinteen. Hänen tunnetuin teoksensa on "Vaeltava juutalainen" ("Le Juif errant"), jossa hän hyödyntää Ahasveruksen tarinaa. Teoksesta on tehty kolme suomennosta, ensimmäinen nimellä "Kuljeksiva juutalainen". Kaksi muuta ovat lyhennelmiä.


title: Arrius Antoninus

text: Arrius Antoninus (ensimmäinen vuosisata) oli roomalainen poliitikko ja keisari Antoninus Piuksen äidin puoleinen isoisä.


title: Arrius Antoninus

text: Antoninus oli luultavasti kotoisin Nemausuksesta, Etelä-Galliasta mutta suku muutti myöhemmin Italiaan. Hän toimi "consul suffectuksena", eli nimitettiin kesken vuotta edellisen konsulin tilalle, vuosina 69 ja 97. Hän oli Plinius nuoremman ja tulevan keisarin Marcus Cocceius Nervan hyvä ystävä. Jälkimmäisen noustessa valtaan vuonna 96, Antoninus ei onnitellut häntä vaan sääli hänen epäonnista valintaansa keisariksi.


title: Arrius Antoninus

text: Antoninuksen vaimo oli eräs Boionia Procilla, jonka kanssa hän sai tyttären, Arria Fadillan, joka meni naimisiin Titus Aurelius Fulvuksen kanssa. Pari sai yhden pojan, Titus Aurelius Fulvus Boionius Arrius Antoninuksen eli tulevan keisarin Antoninus Piuksen. Hänen isänsä kuitenkin kuoli pojan ollessa nuori, joten hänestä huolehtivat Arrius Antoninus, kuolleen Aurelius Fulvuksen isä Titus Aurelius Fulvus vanhempi ja Arria Fadilla.


title: Hannu Mäkelä (rumpali)

text:
Hannu Mäkelä (s. 6. syyskuuta) on Fröbelin Palikat -yhtyeen rumpali. Hän on ollut mukana yhtyeessä alusta asti.
Vuonna 1981 Mäkelä aloitti opiskelunsa Helsingin lastentarhanopettajaopistossa, ja kuusi vuotta myöhemmin hän lähti mukaan Fröbelin Palikoihin. Opistosta hän valmistui Fröbelin Palikoiden jäsenten Mats Lillrankin ja Ari Bergströmin kanssa vuonna 1983. Timo Nuutinen tuli hänelle tutuksi vasta myöhemmin, vähän ennen kuin yhtye aloitti toimintansa.


title: Hannu Mäkelä (rumpali)

text: Nykyään Mäkelä käyttää yhtyeen konserteissa normaalin rumpusetin sijasta sähkörumpuja, koska niiden äänitasoa on helpompi säätää lasten korville sopivaksi.


title: Idänniittyperhonen

text: Idänniittyperhonen ("Coenonympha glycerion") on täpläperhosten heimoon ja heinäperhosten alaheimoon kuuluva pieni päiväperhonen. Laji esiintyy palearktisella alueella.


title: Idänniittyperhonen

text: Idänniittyperhosen levinneisyysalue ulottuu Pyreneiden niemimaan pohjoisosista Keski-Eurooppaan, Suomeen ja Venäjän kautta Siperiaan. Laji puuttuu muun muassa Euroopan eteläisimmistä osista, Britteinsaarilta ja Skandinaviasta.


title: Idänniittyperhonen

text: Idänniittyperhosesta on kuvattu alalaji "Coenonympha glycerion iphioides" (Espanjan niittyperhonen), joka esiintyy Pohjois-Espanjassa. Alalajia on pidetty myös itsenäisenä lajina "Coenonympha iphioides".


title: Idänniittyperhonen

text: Suomessa idänniittyperhonen esiintyy maan etelä- ja keskiosissa ja satunnaisesti pohjoisempana, pohjoisin havainto on Torniosta. Lajia ei ole havaittu Manner-Ahvenanmaalla. Kanta on painottunut Kaakkois-Suomeen. Idänniittyperhonen on suhteellisen uusi tulokas Suomessa. Laji on levinnyt maahan kaakosta, jossa ensimmäiset vakituiset kannat olivat 1800–1900-luvun vaihteessa.


title: Idänniittyperhonen

text: Idänniittyperhosen etusiiven pituus on nimialalajilla yleensä 15–18 mm. Suomessa on mitattu siipien kärkiväliksi 25–33,5 mm. Naaraat ovat keskimäärin koiraita kookkaampia. Siipien yläpinta on koirailla kastanjanruskea. Yläpinnalla ei ole koirailla yleensä silmätäpliä, mutta takasiivessä voi olla harvoin 1–2 pientä silmätäplää. Naaraalla etusiiven yläpuolen pohjaväri on kellanruskea ja sen ulkoreuna on tummempi. Takasiiven pohjaväri on tummanharmaa ja siinä saattaa olla 2–3 pientä silmätäplää.


title: Idänniittyperhonen

text: Alalaji "Coenonympha glycerion iphioides" on nimialalajia kookkaampi, etusiiven pituus on 17–20 mm.


title: Idänniittyperhonen

text: Idänniittyperhosen elinympäristöä ovat niityt, pientareet ja metsänreunat. Nimialalaji esiintyy alangoilta noin 1 700 metrin korkeuteen saakka. Espanjassa esiintyvä alalaji esiintyy ruohoisilla ja kivisillä ylänkömailla noin 1 800 metrin korkeuteen saakka.


title: Idänniittyperhonen

text: Lentoaika on yleensä kesä–heinäkuussa yhtenä sukupolvena. Laji talvehtii keskenkasvuisena toukkana.


title: Idänniittyperhonen

text: Toukan ravintokasveja ovat nurmilauha ("Deschampsia cespitosa"), koiranheinä ("Dactylis glomerata"), helmikät ("Melica"), lehtolusteet ("Brachypodium") ja sukapäät ("Cynosurus").


title: Henri Välimäki

text: Henri Esko Välimäki (s. 13. kesäkuuta 1984 Teuva) on suomalainen kreikkalais-roomalaisen tyylin painija, joka on kilpaillut myös vapaapainissa. Hän edustaa seuratasolla Teuvan Rivakkaa.


title: Henri Välimäki

text: 74 kilogramman painoluokassa painivan Välimäen paras kansainvälinen arvokisasijoitus on vuoden 2009 Herningin MM-kilpailujen seitsemäs sija. Vuoden 2011 EM-kilpailuissa hän oli kahdeksas. Pohjoismaiden-mestaruuskilpailuista Välimäellä on neljä mitalia. SM-kilpailuissa hän on voittanut yhden kreikkalais-roomalaisen painin ja neljä vapaapainin Suomen mestaruutta. Kummankin painimuodon aikuisten SM-mitaleja Välimäellä on yhteensä kymmenen kappaletta.


title: Henri Välimäki

text: Välimäki syntyi Teuvalla 13. kesäkuuta 1984. Hän aloitti painin vuonna 1990. Välimäki kilpaili vapaapainissa kadettien (alle 17-vuotiaiden) ikäluokassa kaksissa arvokisoissa, vuoden 1999 MM-kilpailuissa sarjassa 46 kg ja vuoden 2000 EM-kilpailuissa sarjassa 54 kg. MM-kilpailuissa hän sijoittui 20:nneksi ja EM-kilpailuissa 16:nneksi.


title: Henri Välimäki

text: Seuraavan kerran Välimäki kilpaili kansainvälisessä arvoturnauksessa kahdeksan vuotta myöhemmin. Hän alkoi panostaa kreikkalais-roomalaiseen painiin ja 74 kilogramman painoluokkaan, jossa hän on kilpaillut siitä lähtien. Vuonna 2008 hän paini Pohjoismaiden-mestaruuskilpailuissa, joissa sijoittui hopealle tanskalaisen Mark Overgaard Madsenin jälkeen. Seuraavana vuonna hän sijoittui Saksan Grand Prix'ssä viidenneksi ja PM-kilpailuissa hopealle. Herningin MM-kilpailuissa Välimäki ei antanut ensimmäisessä ottelussaan arvokisamenestyjä Armen Vardanjanille pistettäkään, ja toisessa ottelussa hän voitti kuubalaispainijan jaksoin 2–1. Kolmannessa ottelussaan Välimäki voitti uzbekistanilaisen vastustajansa jaksoin 2–0, mutta hävisi seuraavalla kierroksella jaksoin 0–2 Tanskan Overgaard Madsenille, joka saavutti lopulta MM-hopeaa. Keräilyottelussa Välimäki hävisi azerbaidžanilaiselle Rafiq Hüseynoville 0–2-jaksoin ja oli lopputuloksissa aikuisten arvokisadebyytissään seitsemäs.


title: Henri Välimäki

text: Vuonna 2010 Välimäki kilpaili Saksan Grand Prix'ssä, jossa sijoittui 11:nneksi, ja PM-kilpailuissa, joissa saavutti pronssia. Vuonna 2011 hän oli Cristo Lutte –turnauksessa kymmenes. Dortmundin EM-kilpailuissa Välimäki aloitti suoraan toiselta kierrokselta. Hän voitti israelislaispainijan jaksoin 2–1 ja seuraavalla kierroksella latvialaispainijan jaksoin 2–0. Seuraavalla kierroksella Välimäki hävisi lopulta hopealle sijoittuneelle Unkarin Péter Bácsille 0–2. Keräilyottelussa Välimäki koki 1–2-tappion armenialaiselle edellisvuoden MM-hopeamitalistille Arsen Tšulfalakjanille. Lopputuloksissa teuvalainen oli kahdeksas. Kuukausi EM-kilpailujen jälkeen Välimäki saavutti PM-hopeaa.


title: Henri Välimäki

text: Välimäen isoveli Tero Välimäki on myös painin arvokisaedustaja.


title: Henri Välimäki

text: "Sarja 74 kg, ellei toisin mainittu."Lähde:


title: Masumi Hayashi

text: Masumi Hayashi (; s. 22. heinäkuuta 1961) on japanilainen rikollinen. Hän myrkytti Wakayamassa järjestetyllä kesäfestivaalilla tarjoillun curryn arsenikilla 25. heinäkuuta 1998. Kaksi aikuista ja kaksi 10–16-vuotiasta kuoli teon seurauksena. Kymmenet muut saivat erilaisia myrkytysoireita.


title: Masumi Hayashi

text: Hayashi yhdistettiin pian tekoon. Hänet oltiin nähty currypadan luona, ja hänellä oli miehensä työn takia saatavilla arsenikkia. Pataan laitettu arsenikki oli identtistä Hayashin kotoa löydettyjen näytteiden kanssa. Mitään ilmeistä motiivia curryn myrkyttämiselle ei ole. Syyttäjien mukaan Hayashi oli tuntenut itsensä naapuriensa eristämäksi. Toisaalta he sanoivat, että Hayashi ei kohdistanut myrkytystä keneenkään tiettyyn henkilöön.


title: Masumi Hayashi

text: Hayashi tuomittiin kuolemaan vuonna 2002, ja tuomio pysyi ylemmässä oikeusasteessa vuonna 2005. 21. huhtikuuta 2009 Japanin korkein oikeus vahvisti kuolemantuomion. 18. toukokuuta se hylkäsi vetoomuksen tuomiota vastaan. Tämän jälkeen Hayashi haki uutta oikeudenkäyntiä. Hän kiistää syyllisyytensä.


title: Masumi Hayashi

text: Hayashilla on mies Kenji ja kolme lasta. Kenji sai vuonna 2000 kuusi vuotta vankeutta vakuutuspetoksista. Syyttäjät olivat alun perin vaatineet kahdeksan vuoden rangaistusta, mutta Kenji Hayashi tuomittiin vain kuuteen vuoteen, koska petosten takana oli ollut päätekijänä Masumi. Pari oli keksinyt itselleen onnettomuuksia ja vammoja. Masumia syytettiin myös siitä, että hän olisi jo aiemmin yrittänyt myrkyttää kolme ihmistä, muun muassa miehensä. Vakuutusrahat nimettiin syyksi murhayrityksiin, joista Hayashi sitten myös tuomittiin. Hänen sanottiin aikoinaan kertoneen ihmisille, että hän olisi toivonut miehensä kuolemaa ja jopa puhuneen tämän tappamisesta.


title: Arimo Haltsonen

text: Arimo Juhani Haltsonen (s. 31. joulukuuta 1956 Valkeakoski) on suomalainen näyttelijä ja ohjaaja.


title: Arimo Haltsonen

text: Haltsonen aloitti uransa teatterisihteerinä Valkeakosken kaupunginteatterissa, josta siirtyi näyttelijä-harjoittelijaksi Hämeenlinnan kaupunginteatteriin (1979) ja edelleen Porin Teatteriin (1983–1989). Hän on näytellyt myös Rovaniemen Teatterissa (1989–1993), Kotkan kaupunginteatterissa (2002–2003) sekä Kouvolan Teatterissa (2003–1017) näyttelijänä ja ohjaajana. Haltsonen jäi eläkkeelle 1.6.2017.


title: Arimo Haltsonen

text: Vuosina 1993–2001 Haltsonen toimi Kymen läänin läänintaiteilijana ohjaten näytelmiä muun muassa Karhulan työväen näyttämölle, Korvenkylän kesäteatteriin, Iitin kesäteatteriin sekä Elimäen kesäteatteriin.


title: Arimo Haltsonen

text: Televisiosta Arimo Haltsosen kasvot ovat tulleet tutuiksi muun muassa Saarioisten leikkelemainoksesta (Lintukuvaaja), Sampo-pankin mainoksesta, jossa Patrick Duffy kyseli tältä ”What’s your number?” -kampanjan iskulausetta sekä Kariniemen ”Kuumaa kuumaa” -kampanjamainoksien kulkurina.


title: Arimo Haltsonen

text: Arimo Haltsosen vaimo on näyttelijä-ohjaaja Martti Kainulaisen tytär, näyttelijä Hannele Kainulainen. Pariskunta asuu Kotkassa ja heillä on kaksi poikaa. Arimo Haltsosen nuorempi veli on Porin Teatterin näyttelijä Vesa Haltsonen.


title: M/S Coral Princess

text: Coral Princess on Princess Cruisesin käytössä oleva risteilyalus.


title: M/S Coral Princess

text: Alus tilattiin 2000 Chantiers de l'Atlantiquelta Saint-Nazairesta Ranskasta. Sen köli laskettiin vielä samana vuonna ja alus laskettiin vesille 2002. Alus valmistui joulukuussa 2002 ja sen kastoi "Coral Princessiksi" 18. tammikuuta 2003 Panaman presidentti Mireya Moscosco. Aluksen hinta oli noin 330 miljoonaa dollaria.


title: M/S Coral Princess

text: Alus aloitti neitsyt matkansa 3. tammikuuta 2003, jolloin se myös luovutettiin tilaajalle. Kesäisin alus tekee seitsemän vuorokauden risteilyitä Kanadan Vancouverista Whittieriin Alaskaan ja muina aikoina se tekee 10-15 päivän risteilyitä Panaman kanaalialueella pysähdellen Meksikon Cabo San Lucasissa, San Juan del Sur Puntarenasissa Costa Ricassa, Cartagenassa Kolumbiassa ja Oranjestadissa Aruballa.


title: M/S Coral Princess

text: Aluksella syttyi 2. toukokuuta 2013 konehuoneen varastotilassa tulipalo, joka kuitenkin saatiin nopeasti sammumaan eikä kukaan loukkaantunut. Yhdeksännen kannen sviitti kuitenkin kärsi vesivahinkoja sprinklereiden lauettua.


title: Carnot’n kierto

text: Carnot’n kierto on ranskalaisen insinöörin Sadi Carnot’n vuonna 1824 keksimä idealisaatio lämpövoimakoneesta, jonka hyötysuhde on mahdollisimman suuri.


title: Carnot’n kierto

text: Kun lämpövoimakoneen hyötysuhde halutaan maksimoida, on sen toiminnan vaiheiden oltava reversiibeleitä, eli sellaisia, jotka voivat kulkea myös päinvastaiseen suuntaan. Lisäksi kierto ei saa lisätä entropiaa. Todellisuudessa lämpövoimakoneet eivät noudata näitä ideaalisen kierron "sääntöjä".


title: Carnot’n kierto

text: Carnot’n kierto koostuu neljästä vaiheesta, joista kaksi on adiabaattisia (eli kaasu ei tällöin luovuta eikä vastaanota lämpöenergiaa) ja kaksi isotermisiä (kaasun lämpötila pysyy vakiona). Lämpövoimakone ottaa sisäänsä kaasua lämpöisemmästä säiliöstä (lämpötila formula_1) ja lopulta luovuttaa sisällään kylmenneen kaasun kylmän kaasun säiliöön (lämpötila formula_2). Carnot'n lämpövoimakoneen kierrot koostuvat identtisistä sykleistä: syklin alku- ja lopputila ovat aina samat.


title: Carnot’n kierto

text: Carnot’n kierron vaiheet ovat Carnot’n lämpövoimakoneen lämpöenergioiden itseisarvojen suhde on sama kuin absoluuttisten lämpötilojen suhde, eli


title: Carnot’n kierto

text: Carnot’n voimakoneen hyötysuhde määritellään yhtälöllä


title: Rami Hietaniemi

text: Rami Antero Hietaniemi (s. 28. joulukuuta 1982 Perho) on suomalainen kreikkalais-roomalaisen tyylin painija. Hän edustaa seuratasolla Nurmon Jymyä edustettuaan aiemmin Perhon Kiriä. Häntä valmentaa entinen painija ja maailmanmestari Marko Yli-Hannuksela.


title: Rami Hietaniemi

text: Hietaniemi voitti 84 kg:n sarjan MM-pronssia Istanbulissa 2011 ja 85-kiloisten EM-hopeaa Vantaalla 2014. Hän edusti Suomea Lontoon kesäolympialaisissa 2012 ja on sijoittunut MM-kilpailuissa viidenneksi 84 kg:n sarjassa Budapestissa 2013 ja 85 kg:n painoluokassa Las Vegasissa 2015 sekä 96 kg:n sarjassa kymmenenneksi Bakussa 2007 ja 12:nneksi Budapestissä 2005. EM-kilpailuissa Hietaniemi on ollut parhaimmillaan 96-kiloisissa yhdeksäs Vilnassa 2009 ja 11:s Moskovassa 2006 sekä Dortmundissa 2011.


title: Rami Hietaniemi

text: Hietaniemi on saavuttanut Pohjoismaiden mestaruuskilpailuissa 96 kg:n sarjassa kultaa vuonna 2010, hopeaa vuonna 2009 sekä pronssia vuosina 2002, 2006 ja 2011. Hän saavutti Cristo Lutte -turnauksen sarjavoiton vuonna 2011, minkä lisäksi hänellä on kansainvälisistä turnauksista muitakin sijoituksia kolmen parhaan joukkoon. Hietaniemi on voittanut kreikkalais-roomalaisen painin Suomen mestaruuden kaksitoista kertaa ja vapaapainin Suomen mestaruuden kerran. Yhteensä hän on voittanut 17 yleisen sarjan SM-mitalia.


title: Rami Hietaniemi

text: Hietaniemi aloitti painimisen vasta 17-vuotiaana, kun lajia alettiin harjoittaa Perhossa paikkakunnalle opiskelemaan tulleen virolaismiehen aloitteesta. Vuosi painiharrastuksen aloittamisen jälkeen lajista innostunut Hietaniemi vaihtoi ammattikouluopintonsa Kokkolasta Seinäjoelle.


title: Rami Hietaniemi

text: Hietaniemi ei kilpaillut nuorten arvokisaturnauksissa, vaan aloitti kansainvälisen arvokisauransa suoraan yleisestä sarjasta vuonna 2002, jolloin hän saavutti pronssia 96 kg:n sarjassa Pohjoismaiden-mestaruuskilpailuissa. Kaksi vuotta myöhemmin hän osallistui Haaparannassa ensimmäisiin Euroopan-mestaruuskilpailuihinsa. Ensimmäisessä ottelussaan hän kärsi tappion valkovenäläiselle arvokisamenestyjälle, Sjarhei Lištvanille, joka eteni loppuotteluun asti, ja toisessa ottelussaan hän hävisi israelilaispainija Samuel Shamiloville. Hietaniemen lopullinen sijoitus oli 14:s.


title: Rami Hietaniemi

text: MM-kilpailuissa Hietaniemi teki ensiesiintymisensä Budapestissa 2005. Hän voitti ensimmäisen ottelunsa kiinalaista Chen Xiaofeitä vastaan, mutta toisessa ottelussa ukrainalaispainija voitti perholaisen jaksoin 2–1. Hietaniemen sijoitus oli lopulta 12:s. Seuraavan vuoden huhtikuussa Moskovan EM-kilpailuissa Hietaniemi oli 11:s. Hän voitti ensimmäisen kierroksen georgialaisen vastustajansa jaksoin 2–0, mutta hävisi seuraavalla kierroksella samoin jaksolukemin tšekkiläiselle, turnauksessa pronssille yltäneelle Marek Švecille. Kesällä Hietaniemi paini Golden Grand Prix -turnauksessa kolmanneksi, samoin PM-kilpailuissa. Syyskuun MM-kilpailuissa Kantonissa Hietaniemi hävisi avausottelunsa edellisvuoden MM-pronssimitalistille, yhdysvaltalaiselle Justin Ruizille jaksoin 0–2. Ruiz ei selviytynyt loppuotteluun, joten Hietaniemen turnaus päättyi ja hänen sijoituksensa oli 21:s.


title: Rami Hietaniemi

text: Bakun MM-kilpailuissa 2007 96 kg:n painoluokkaan osallistui 43 painijaa. Hietaniemi aloitti toiselta kierrokselta, jolla hän voitti latvialaispainijan jaksoin 2–1. Seuraavalla kierroksella hän hävisi jaksoin 1–2 liettualaiselle Mindaugas Ežerskisille, joka eteni loppuotteluun. Hietaniemi pääsi Ežerskisin finaalipaikan johdosta keräilyotteluihin, joista hän voitti ensimmäisen kirgisialaispainijaa vastaan. Toisessa keräilyottelussa Hietaniemi hävisi lopulta pronssia voittaneelle iranilaiselle Ghasem Rezaeille. Hietaniemen lopullinen MM-sijoitus oli kymmenes.


title: Rami Hietaniemi

text: Vuonna 2008 Hietaniemi osallistui kahteen Pekingin kesäolympialaisten karsintaturnaukseen, muttei onnistunut saavuttamaan olympiapaikkaa. Vuonna 2009 hän osallistui huhtikuussa Vilnan EM-kilpailuihin, joiden ensimmäisellä kierroksella Liettuan Ežerskis oli vahvempi jaksoin 1–2. Ottelun lopputulos ratkaistiin tuomaripäätöksellä, jossa todettiin Hietaniemen puolustaneen jaloillaan sääntöjenvastaisesti. Kotikisoissaan paininut Ežerskis eteni kuitenkin jälleen loppuotteluun, ja Hietaniemi pääsi painimaan keräilyotteluissa. Niistä ensimmäisessä hän voitti azerbaidžanilaispainijan jaksoin 2–1, mutta toisessa turkkilainen painija vei voiton jaksoin 0–2. Hietaniemi sijoittui yhdeksänneksi, ja elokuun PM-kilpailuissa hän saavutti Viron Heiki Nabin jälkeen hopeaa. Syyskuussa Herningin MM-kilpailuissa Hietaniemi voitti kiinalaisvastustajansa 2–0, mutta hävisi toisella kierroksella EM-kilpailujen tavoin turkkilaispainijalle. Hietaniemi oli lopulta 16:s.


title: Rami Hietaniemi

text: Vuonna 2010 Hietaniemi alkoi painia kansainvälisissä turnauksissa 96-kiloisten ohella myös 84 kilogramman painoluokassa. 84-kiloisissa hän sijoittui kesäkuussa Saksan Grand Prix'n kolmanneksi, ja 96-kiloisissa hän voitti elokuussa uransa ensimmäisen Pohjoismaiden mestaruuden. Moskovan MM-kilpailuissa Hietaniemi paini 84 kg:n painoluokassa. Hän hävisi ensimmäisen ottelunsa ukrainilaispainijalle jaksoin 0–2 ja putosi jatkosta sijoittuen 24:nneksi.


title: Rami Hietaniemi

text: Vuoden 2011 Hietaniemi aloitti voittamalla tammikuussa Cristo Lutte -turnauksen 96-kiloisissa. Dortmundin EM-kilpailuissa Hietaniemi kilpaili 96 kilogramman painoluokassa. Ensimmäinen ottelu päättyi 2–1-voittoon kreikkalaisvastustajasta, mutta toinen ottelu Azerbaidžanin Şalva Qadabadzea vastaan päättyi 0–2-tappioon. Hietaniemen lopullinen sijoitus oli 11:s, Qadabadze sijoittui lopulta pronssille. Toukokuussa Hietaniemi saavutti PM-kilpailuissa pronssia. Elokuussa hän siirtyi 84-kiloisiin, ja oli tässä sarjassa Wladyslaw Pytlasinski -turnauksen kolmas. Syksyn MM-kilpailuihin hän valmentautui muun muassa Marko Yli-Hannukselan avustuksella.


title: Rami Hietaniemi

text: Syyskuussa Istanbulin MM-kilpailuissa Hietaniemi kilpaili 84 kg:n sarjassa. Hän voitti kolmella ensimmäisellä kierroksella 2–0-voitoin moldovalais-, serbialais- ja itävaltalaispainijat. Neljännellä kierroksella Hietaniemen vastustaja oli hallinnut olympiavoittaja, Italian Andrea Minguzzi, jonka hän voitti jaksoin 2–0. Välierässä Hietaniemeä vastaan paini valkovenäläinen Alim Selimau. Ensimmäinen jakso päättyi Selimaun voittoon tuomarien rangaistua Hietaniemeä pakoilusta. Toisen jakson voitti Hietaniemi takavyöheitolla pistein 2–0, mutta kolmannella jaksolla suomalaista rangaistiin jälleen pakoilusta, ja Selimau eteni finaaliin jaksoin 1–2. Selimau voitti loppuottelun ja uransa toisen MM-kultamitalin. Hietaniemi taas selviytyi suoraan pronssiotteluun, jossa hänen vastustajakseen piti asettua azerbaidžanilainen Saman Tahmasebi. Tahmasebi joutui kuitenkin antamaan loukkaantumisensa vuoksi luovutusvoiton, ja Hietaniemi palkittiin uransa ensimmäisellä suurella arvokisamitalilla, joka oli viiteen vuoteen ensimmäinen suomalaisen voittama MM-painimitali. Hietaniemi saavutti samalla Suomelle maapaikan Lontoon olympialaisiin. Hänet nimettiin olympiajoukkueeseen ensimmäisessä valintatilaisuudessa joulukuussa 2011. Vuonna 2011 Hietaniemi paini vielä 96-kiloisten sarjassa kolmanneksi Arto Haavisto -turnauksessa ja Lontoon esiolympialaisissa.


title: Rami Hietaniemi

text: Hietaniemi aloitti Lontoon olympiavuotensa 84-kiloisissa painimalla maaliskuussa Belgradin EM-kilpailuissa unkarilaista Viktor Lőrinczia vastaan. Hän hävisi ottelun lopulta pronssia voittaneelle Lőrinczille jaksoin 0–2 (0–1, 0–1) ollen lopulta 24:s. Kesäkuussa hän oli Saksan Grand Prix'ssa 84-kiloisten sarjassa toinen.


title: Rami Hietaniemi

text: Elokuussa ennen olympialaisia Hietaniemi loukkasi sormensa harjoituksissa. Lontoossa hän sai avausvastustajakseen 84 kilogramman sarjassa ranskalaisen moninkertaisen arvokisamitalistin Mélonin Noumonvi'n, jonka kanssa hän oli aikaisemmin harjoitellut. Ensimmäisen erän Noumonvi voitti vyörytyksellä. Toisen erän mattopainissa päällä olleen Hietaniemen vasen polvi petti nostoyrityksen aikana, ja hän hävisi ottelun jaksoin 0–2 lopulta pronssiotteluun painineelle, mutta sen hävinneelle ranskalaiselle. Hietaniemen olympiasijoitus oli Lontoossa 15:s. Lääkärin diagnoosin mukaan suomalaiselta repesi ottelussa sivuside ja venähti ristiside. Marraskuussa Hietaniemi paini Arto Haavisto Cupissa toiseksi 96-kiloisissa.


title: Rami Hietaniemi

text: Vuoden 2013 alussa Hietaniemen ilmoitettiin kärsivän leikkaushoitoa vaativasta kyynärpään rasitusvammasta, jonka arvioitiin pitävän tämän pois molskilta kuukauden ajan. Hietaniemi leikattiin myös toisen kerran ilmenneiden sormivaivojen takia. Leikkauksessa ilmeni, että hänen kyynärhermonsa oli katkennut, minkä vuoksi hänen oikean kätensä sormet eivät toimi kunnolla. Vamman pelättiin estävän paini- ja rakennusmiehen uran jatkumisen. Heinäkuussa Hietaniemeltä repesi hauislihas, mutta hän pystyi kuitenkin painimaan syyskuussa Budapestin MM-kisoissa ja sijoittui 84 kg:n sarjassa viidenneksi voitettuaan kolme ottelua sekä hävittyään välierässä Azerbaidžanin Saman Tahmasebille ja pronssiottelussa isäntämaan Viktor Lőrinczille. Vuoden 2013 Hietaniemi päätti Arto Haavisto -cupin kolmanteen sijaan.


title: Rami Hietaniemi

text: Vuonna 2014 Hietaniemi voitti helmikuussa Thor Masters -turnauksen 85 kilogramman sarjan. Vantaan EM-kilpailuissa 2014 Hietaniemi voitti 85 kg; sarjassa ensimmäisillä kierroksilla ruotsalaisvastustajan 6–5, vaikka oli jo tappiolla 0–5, neljän pisteen heitolla Puolan hallinneen olympiapronssimitalisti Damian Janikowskin 4–1 ja georgialaispainijan 2–1. Välierässä Hietaniemi kohtasi saksalaisen Jan Fischerin, jonka hän voitti lukemin 6–0. Hietaniemi heitti Fischerin ottelun aikana viiden pisteen heitolla. Loppuottelussa Hietaniemeä vastustaja oli ukrainalainen Žan Belenjuk, joka sai ottelun ensimmäiset kaksi pistettä. Hietaniemi sai ukrainalaisen passiivisuudesta pisteen ja pääsi kahdesti koettamaan tämän heittämistä matosta, mutta Belenjuk kesti Hietaniemen yritykset ja voitti ottelun pistein 2–1.


title: Rami Hietaniemi

text: Toukokuussa Hietaniemi nousi painin maailmanrankingissa painoluokkansa kolmannelle sijalle, mikä oli siihen mennessä historian paras suomalaissijoitus. Toukokuussa Hietaniemi oli maailmancupissa sarjassaan kahdeksas, ja kesäkuun lopulla hän paini Saksan Grand Prix'ssä kolmanneksi sarjassa 98 kg. Elokuussa Hietaniemi valittiin Suomen joukkueeseen syksyn 2014 MM-kilpailuihin. Hän oli kuitenkin loukannut Valko-Venäjällä järjestetyssä harjoitusleiriottelussa hauislihaksensa ja kisoihin osallistuminen oli epävarmaa. Hietaniemi päätti osallistua kisoihin vammastaan huolimatta. Hänen sijoituksensa oli 28:s.


title: Rami Hietaniemi

text: Heinäkuussa 2015 Hietaniemi valittiin vuoden 2015 MM-kisoihin. Hän varmisti MM-kilpailuissa Suomelle olympiapaikan Rio de Janeiron kisoihin 2016 kukistettuaan kolmannen kierroksen ottelussa kazakstanilaisen Nursultan Tursinovin. Hän sijoittui MM-kilpailuissa lopulta viidenneksi hävittyään välieräottelussa Uzbekistanin Rustam Assakaloville ja pronssiottelussa iranilaiselle Habibollah Ahlaghille.


title: Rami Hietaniemi

text: Hietaniemi on työskennellyt talonrakentajana ja liikuntapaikkojen hoitajana. Hän opiskelee Kuortaneella ja on valmentanut muita painijoita. Hän asuu vaimonsa ja kolmen tyttärensä kanssa Nurmossa. Hietaniemi harrastaa metsästystä ja jääkiekkoa.


title: Rami Hietaniemi

text: Hietaniemi harrasti 16-vuotiaaksi asti kuulantyöntöä toisen perholaisen Arsi Harjun saavutusten innoittamana. Hänen ennätyksensä miesten täysipainoisella 7,26 kilogramman kuulalla on 13,00 metriä.


title: Rami Hietaniemi

text: "Sarja 84 kg, ellei toisin mainittu."Hietaniemi on voittanut kreikkalais-roomalaisen painin Suomen-mestaruuden 87 kg:n painoluokassa vuonna 2018 ja 96 kg:n painoluokassa (98 kg vuosina 2014–2017) vuosina 2003, 2005, 2006, 2007, 2008, 2009, 2011, 2012, 2015, 2016 ja 2017. Lisäksi hän on saavuttanut SM-hopeaa 97 kg:n sarjassa vuonna 2001 ja SM-pronssia 96-kiloisissa vuonna 2004. Vapaapainin SM-kilpailuissa hän on voittanut 96 kg:n sarjassa kultaa vuonna 2006 sekä pronssia vuosina 2002 ja 2003.


title: Ruskoniittyperhonen

text: Ruskoniittyperhonen ("Coenonympha hero") on täpläperhosten heimoon ja heinäperhosten alaheimoon kuuluva pieni päiväperhonen. Laji esiintyy palearktisella alueella.


title: Ruskoniittyperhonen

text: Ruskoniittyperhonen esiintyy Ranskan pohjoisosista itään Keski-Eurooppaan ja Aasiaan Amurille, Koreaan ja Japaniin saakka. Euroopan pohjoisosissa levinneisyysalue ulottuu Ruotsin eteläosiin, Baltiaan ja Venäjällä mahdollisesti Karjalankannakselle. Laji on taantunut erityisesti Länsi-Euroopassa ja kuollut muun muassa Alankomaista sukupuuttoon.


title: Ruskoniittyperhonen

text: Suomessa ruskoniittyperhonen on havaittu ainoastaan yhden kerran harhailijana Porvoosta.


title: Ruskoniittyperhonen

text: Ruskoniittyperhosen etusiiven pituus on 15–18 mm. Siipien yläpinnan pohjaväri on koiraalla tumman harmaanruskea ja etusiivessä ei ole kirjauksia. Takasiiven yläpuolella on yleensä rivi keltarenkaisia terättömiä silmätäpliä. Naaraan yläpinnan pohjaväri on yleensä hieman vaaleampi kuin koiraalla ja takasiiven yläpuolen täplät ovat isompia ja valkoteräisiä. Etusiiven alapuolella on vaaleampi postdiskaalijuova. Takasiiven alapuolen silmätäplät ovat valkoteräisiä ja niissä on voimakas oranssinvärinen kehä. Silmätäplärivin sisäpuolella on valkoinen postdiskaalijuova.


title: Ruskoniittyperhonen

text: Ruskoniittyperhosen elinympäristöä ovat kosteat niityt ja suomaasto.


title: Ruskoniittyperhonen

text: Lentoaika on toukokuun lopulta heinäkuuhun yhtenä sukupolvena. Laji talvehtii keskenkasvuisena toukkana.


title: Ruskoniittyperhonen

text: Toukan ravintokasveja ovat ohrat ("Hordeum"), helmikät ("Melica"), nurmikat ("Poa") ja villivehnät ("Elymus"), esimerkiksi rantavehnä ("Elymus arenarius").


title: Clementine Churchill

text: Clementine Ogilvy Spencer-Churchill (omaa sukua Hozier, 1. huhtikuuta 1885 Lontoo, Englanti - 12. joulukuuta 1977 Lontoo, Englanti) oli pääministeri Winston Churchillin vaimo, Pariskunnalle syntyi viisi lasta, joista Randolphista tuli kansanedustaja ja Sarahista näyttelijä. Toinen tytär Mary Soames on kuvannut äitinsä elämää kirjassa " Clementine Churchill the biography of a marriage".


title: Clementine Churchill

text: Clementine Hozier tapasi kymmenen vuotta vanhemman kansanedustaja Winston Churchillin vuonna 1908 Dundeessa, mihin Churchill oli tullut tekemään vaalikampanjaansa. Clementine oli paitsi kaunis, myös älykäs, nokkela ja kiinnostunut politiikasta, ja Churchill rakastui häneen heti. Clementine Hozier matkusti äitinsä kanssa Eurooppaan, ja aloitti Winstonin kanssa kirjeenvaihdon. Palattuaan Britanniaan hän tapaili Winstonia sosiaalisissa tilaisuuksissa. Kesän seurustelun jälkeen Churchill kosi Clementineä jo elokuussa. Häitä vietettiin syyskuussa St. Margaret's-kirkossa Westminsterissä, ja niihin osallistui korkea-arvoisia vieraita, kuten tuleva pääministeri David Lloyd George. Avioliitto kesti yli 50 vuotta, Winston Churchillin kuolemaan asti.


title: Clementine Churchill

text: Clementine Churchillin elämä keskittyi politiikkaan ja aviomiehen poikkeuksellisen uran tukemiseen. Nuorin tytär Mary sanoi haastattelussa, että "Äidin elämässä tärkein, toiseksi tärkein ja kolmanneksi tärkein asia oli isä."


title: Karl Ruprecht Kroenen

text: Karl Ruprecht Kroenen on fiktiivinen hahmo ensimmäisessä Hellboy-elokuvassa. Mystisestä kaasunaamarin taakse piiloutuvasta natsitutkijasta ei tiedetä paljoa, sillä hänen historiansa rajoittuu vain muutamaan elokuvan pätkään. Hahmo ei lausu elokuvan aikana ainoatakaan selvää sanaa mikä tekee hänestä vielä kiehtovamman henkilön. Eräässä kohtauksessa hän kuitenkin nauraa konemaisesti.


title: Karl Ruprecht Kroenen

text: "Karl Ruprecht Kroenen. Syntynyt 1897 Münich, Saksa."


title: Karl Ruprecht Kroenen

text:
Elokuvan alussa natsit ovat linnoittautuneet kaikessa hiljaisuudessa saarelle keskelle valtamerta, jossa on määrä aloittaa Ragna Rok projekti portaalin avaamiseksi.
Karl Kroenen kuuluu Thule-seuraan ja on siksi osana projektia johtavana tutkijana ja toimii Rasputinin assistenttina.


title: Karl Ruprecht Kroenen

text: Projekti menee kuitenkin piloille jenkkien rynnäkön vuoksi, Kroenen yrittää pelastaa portaalin sen alle joutuneelta kranaatilta, mutta räjähde ennättää räjähtää syöksien Kroenenin pilaria päin ja metallinen tanko lävistää tämän rintakehän tappaen hänet "ensimmäisen" kerran.


title: Karl Ruprecht Kroenen

text: Aseenaan Kroenen käyttää kahta käsissä pidettävää terää joita hän osaa käyttää taidokkaasti, nopeasti ja sulavasti kimmottaen myös kohti tulevat luodit. Kroenen piiloutuu yleensä kaasunaamarin taakse piilottaen samalla oikeat kasvonsa. Kroenen esiintyy elokuvan aikana vain muutaman kerran ilman kaasunaamaria jolloin voi huomata hänen epäinhimillisen olemuksensa varsin selvästi. Karl Kroenenilla on leikkaus-addikti mikä selittää hänen luomettomat silmänsä, huulettoman suun ja arvet rintakehässä ja käsissä.


title: Ahiqar

text: Ahiqar, joskus Ahikar, on Lähi-idän kertomusperinteessä kuninkaan viisas neuvonantaja, jonka onnistuu pelastaa maansa. Teos on alkujaan todennäköisesti ollut arameankielinen, ja se on peräisin Kaksoisvirtainmaasta 600-luvulta eaa.


title: Ahiqar

text: Tarinaan liittyy runsaasti sananlaskuja, jotka todennäköisesti eivät ole kuuluneet alkuperäisen kertomuksen yhteyteen, koska niissä ei mainita Ahiqaria. Niistä osa muistuttaa hyvin paljon Raamatun Sananlaskujen kirjaa, osa Sirakin kirjaa, ja monenlaisia muitakin yhteyksiä on löytynyt.


title: Sexpo

text: Sexpo-säätiö toimii seksuaalisuuden ja ihmissuhteiden asiantuntijana. Säätiö järjestää seksuaalineuvonta- ja terapiapalveluita yksilöille, pareille ja muille ihmissuhdemuodoille sekä kouluttaa seksuaalisuuden parissa työskenteleviä sosiaali-, terveys-, ja kasvatusalan ammattilaisia.


title: Sexpo

text: Sexpo-säätiön säännöissä määritellään säätiön tarkoitukseksi


title: Sexpo

text: Sexpo pyrkii lisäämään tietoisuutta Seksuaaliterveyden maailmanjärjestön (World Association for Sexual Health) laatimasta seksuaalioikeuksien julistuksesta sekä toimimaan julistuksen periaatteiden mukaisesti.


title: Sexpo

text: Sexpo osallistuu myös julkiseen keskusteluun, tuottaa julkaisuja ja koulutusmateriaalia sekä pitää yllä seksologian alan kirjastoa.


title: Sexpo

text:
Sexpo perustettiin Seksuaalipoliittisena yhdistyksenä vuonna 1969. Sen perustaminen katsottiin tarpeelliseksi, jotta Yhdistys 9:n aloittama seksuaalipoliittinen keskustelu jatkuisi ja toteutuisi omalla, puoluepoliittisesti sitoutumattomalla areenallaan.
Vuonna 1997 Sexpo säätiöitiin toiminnan ammatillisten edellysten kehittämiseksi.


title: Sexpo

text: Seksuaalineuvonta-asema aloitti toimintansa myös vuonna 1969. Aseman päämääränä oli antaa asiallista tietoa ja neuvontaa seksuaalisuuteen liittyvissä kysymyksissä. Se myös pyrki luomaan aktiivista yhteistyötä muiden saman toimintakentän neuvonta- ja hoitopaikkoihin. Nykyään Sexpon yhteistyökumppaneina on niin kansallisia kuin kansainvälisiäkin alan toimijoita.


title: Sexpo

text: Sexpon toiminta "rahoitetaan koulutus- ja konsultaatiotoiminnan tuotoilla, asiakasmaksuilla ja Raha-automaattiyhdistyksen toiminta-avustuksella." Sen puheenjohtaja on filosofian tohtori J. Tuomas Harviainen..


title: Mary Soames

text: Mary Soames (15. syyskuuta 1922 – 31. toukokuuta 2014) oli Winston Churchillin nuorin tytär, joka kirjoitti ja toimitti elämäkerrallisia teoksia vanhemmistaan. Laajin niistä on äidin, Clementine Churchillin elämäkerta, jonka ensimmäinen versio ilmestyi 1979 ja uusitut laitokset 2002 ja 2003.


title: Mary Soames

text: Mary Churchill eli vaiherikkaan lapsuuden poliitikkoisänsä perheessä ja kävi sisäoppilaitosta. Toisen maailmansodan alkaessa hän oli 17-vuotias ja liittyi naisten maanpuolustusjoukkoihin "Women’s Volunteer Services" ja myöhemmin "Auxiliary Territorial Service" -ilmatorjuntajoukkoihin, joissa hän nousi aliupseeriksi.


title: Mary Soames

text: Mary Soames oli naimisissa konservatiivipoliitikko, myöhemmin paroni Christopher Soamesin kanssa vuodesta 1947 tämän kuolemaan, vuoteen 1987 asti. Pariskunta asui vuosia ulkomailla ensin Pariisissa, missä Christopher Soames oli suurlähettiläänä, sitten Brysselissä, missä hän oli Euroopan komission varapuheenjohtajana, ja lopuksi Rhodesiassa maan itsenäistymiseen asti. Mary Soames hoiti diplomaatin puolison tehtäviä ja kirjoitti kirjoja.


title: Gabelsbergerin järjestelmä

text: Gabelsbergerin järjestelmä on saksalaisen Franz Xaver Gabelsbergerin 1800-luvun alkupuolella kehittämä pikakirjoitusjärjestelmä, joka oli suosittu saksankielisissä maissa 1800-luvulla ja 1900-luvun alussa. Gabelsbergerin järjestelmästä tehtiin muunnoksia myös useille muille eurooppalaisille kielille, ja muun muassa Lars Neovius-Nevanlinnan laatima suomenkielinen pikakirjoitusjärjestelmä perustuu siihen.


title: Gabelsbergerin järjestelmä

text: Gabelsbergerin järjestelmässä kullekin konsonantille ja useille konsonanttiyhdistelmille on oma merkkinsä. Merkit perustuvat tavallisten kaunokirjoituskirjainten muotoihin ja ovat oikealle kallellaan. Vokaalit kuvataan tavallisesti eri tavoin konsonanttimerkkien avulla, siten että sekä konsonantti- että vokaalimerkki saadaan yhdellä kynänvedolla. Erilaisia merkitsemistapoja on useita: konsonanttimerkkiä voidaan alentaa, ylentää, vahventaa, pidentää, pyöristää tai jyrkentää, tai peräkkäisten konsonanttien etäisyyttä voidaan pidentää. Vokaaleille on myös omat merkkinsä, joita käytetään tavallisesti vokaalilla alkavien sanojen alussa.


title: Gabelsbergerin järjestelmä

text: Gabelsberger aloitti järjestelmän kehittämisen vuonna 1817 toimiessaan virkamiehenä Münchenissä. Vuonna 1819 hän toimi yhdessä ensimmäisen oppilaansa kanssa pikakirjoittajana Baijerin maapäivillä, mutta pikakirjoittaminen ei kuitenkaan onnistunut vielä tuolloisella järjestelmällä tyydyttävästi. Gabelsberger jatkoi järjestelmän kehittämistä: vuonna 1823 kirjainmerkit olivat lopullisessa muodossaan ja vuonna 1826 koko järjestelmä siinä muodossa, jossa Gabelsberger julkaisi sen vuonna 1834 nimellä "Anleitung zur deutschen Redezeichenkunst oder Stenographie". Kirjassa oli yli 500 sivua, ja sitä on pidetty kaikkien aikojen suurimpana ja kattavimpana pikakirjoituksen oppikirjana. Tämän jälkeen Gabelsberger jatkoi edelleen lyhennysopin kehittämistä. Oppikirjan toinen laitos julkaistiin vuonna 1850, vuosi Gabelsbergerin kuoleman jälkeen.


title: Gabelsbergerin järjestelmä

text: Gabelsbergerin kuoleman jälkeen järjestelmän kehittäminen hajaantui, ja muodostui kolme erillistä koulukuntaa: Münchenin, Dresdenin ja Wienin koulukunnat. Eri koulukuntien välillä alkoi tulla eroja sanojen kirjoitustavoissa. Erojen vähentämiseksi Münchenin pikakirjoitusyhdistys järjesti elokuussa 1852 kokouksen, johon kutsuttiin eri yhdistysten jäseniä. Saatiin aikaan niin sanottu "Münchenin päätös" ("Münchener Beschlüsse"), jossa päätettiin joistakin yksittäisten sanojen kirjoitustavoista ja vokaalien merkitsemisestä.


title: Gabelsbergerin järjestelmä

text: Münchenin päätös ei kuitenkaan johtanut toivottuun suuntaan, vaan kirjoitustapasekaannukset päin vastoin lisääntyivät. Vuonna 1857 saatiin aikaan niin sanottu "Dresdenin päätös" ("Dresdener Beschlüsse"), joka muodosti perustan Gabelsbergerin järjestelmälle vuosiksi 1857–1902.


title: Gabelsbergerin järjestelmä

text: Vuonna 1902 saatiin aikaan uusi järjestelmäasiakirja, joka toi järjestelmään kaksi eritasoista versiota: liikepikakirjoitus ("Verkehrsschrift") ja puhepikakirjoitus ("Redeschrift").


title: Gabelsbergerin järjestelmä

text: Gabelsbergerin järjestelmä oli 1900-luvun alussa Saksan suosituin pikakirjoitusjärjestelmä: Gabelsbergerin koulukunnassa oli noin 2000 pikakirjoitusyhdistystä, joissa oli yhteensä noin 100 000 jäsentä. Järjestelmän käyttö hiipui, kun Saksassa siirryttiin käyttämään uutta yhtenäisjärjestelmää 1920-luvulta lähtien.


title: Gabelsbergerin järjestelmä

text: Gabelsbergerin järjestelmästä tehtiin sovituksia yli kolmellekymmenelle kielelle. Suomessa on ollut käytössä J. E. Svanin ja August Fabritiuksen kehittämä ruotsinkielinen järjestelmä ja Lars Neovius-Nevanlinnan kehittämä suomenkielinen järjestelmä.


title: J. H. Rosny vanhempi

text: J. H. Rosny vanhempi () (1856-1940) on belgialaisen kirjailijan Joseph Henri Böexin nimimerkki vuoden 1907 jälkeen. Tätä ennen hän kirjoitti kirjoja nimimerkillä J. H. Rosny. Niistä 1893–1907 julkaistut hän kirjoitti yhdessä nuoremman veljensä Justin Böexin kanssa, joskin vanhemman veljen oletetaan olleen päävastuussa kirjoittamisesta.


title: J. H. Rosny vanhempi

text: J. H. Rosny vanhempi oli science fictionin varhaisimpia edustajia muun muassa Jules Vernen ja H. G. Wellsin ohella ja merkittävä hahmo 1800–1900-lukujen vaihteen ranskalaisessa kirjallisuudessa. Hänen kuolemansa jälkeen hänen kirjallinen maineensa on hiipunut.


title: J. H. Rosny vanhempi

text: Hänen tunnetuin teoksensa lienee romaani, "La guerre du Feu" vuodelta 1909 ( (ISBN 951-1-08632-4), 1985), joka kertoo ajasta, kun tuli ei vielä ole eri ihmisrotujen hallinnassa.


title: Henry Hudson

text: Henry Hudson (n. 1550–1611) oli englantilainen merenkulkija ja tutkimusmatkailija, joka yritti etsiä sekä Koillis- että Luoteisväylää ja tutki Pohjois-Amerikassa myös nykyisen New Yorkin seutua.


title: Henry Hudson

text: Hudson syntyi todennäköisesti Lontoossa. Hänen nuoruudestaan ei ole säilynyt paljon tietoja. Hänen arvellaan viettäneen monta vuotta merellä, aluksi hyttipoikana ja lopulta kapteenina.


title: Henry Hudson

text: Vuonna 1607 Hudson ryhtyi englantilaisen Muscovy Companyn toimeksiannosta etsimään Koillisväylää eli meritietä Euroopasta Aasian pohjoisrannikkoa pitkin Tyynellemerelle. Siihen aikaan oletettiin, että koska aurinko ei pohjoisessa laske yli kolmeen kuukauteen lainkaan, meren on tuolloin oltava sulana niin, että laiva voi kulkea sitä kautta Maustesaarille. Englantilaiset kilpailivat hollantilaisten kanssa Koillisväylän löytämisestä.


title: Henry Hudson

text: Hudson lähti matkaan 1. toukokuuta 1607 kymmenen miehen ja yhden pojan kanssa 80-tonnisella "Hopewell"-laivalla. He saapuivat Grönlannin itärannikolle 13. kesäkuuta ja oleskelivat siellä yhdeksän päivää. Kesäkuun 27. päivänä he saapuivat Huippuvuorille lähelle lahtea, jolle Hudson myöhemmin antoi nimen "Great Indraught" (nykyinen Isfjorden). Laiva saavutti heinäkuussa Huippuvuorten pohjoisimmankin kohdan, mutta silloin ahtojäät pakottivat kääntymään takaisin. Hudson aikoi palata Englantiin Grönlannin pohjoispuolitse ja Davisinsalmen kautta, mutta jääesteiden vuoksi se oli mahdotonta. Hudson palasi Thamesin varrelle Tillberry Hopeen 15. syyskuuta samana vuonna.


title: Henry Hudson

text: Vuonna 1608 Hudson teki toisen yrityksen Koillisväylän löytämiseksi. Hän pääsi Novaja Zemljalle saakka, mutta joutui sitten kääntymään takaisin.


title: Henry Hudson

text: Vuonna 1609 Hollannin Itä-Intian kauppakomppania valitsi Hudsonin etsimään Luoteisväylää eli Pohjois-Amerikan pohjoispuolitse kulkevaa meritietä Kaukoitään. Jääesteiden vuoksi hän ei voinut suorittaa saamaansa tehtävää kuten eivät muutkaan, jotka olivat yrittäneet sitä ennen häntä.


title: Henry Hudson

text: Intiaanit surmasivat 6. syyskuuta yhden hänen miehistönsä jäsenistä, John Colmanin, ampumalla nuolen hänen niskaansa. Nykyisen New Yorkin paikalle Hudson saapui 11. syyskuuta 1609. Seuraavana päivänä Hudson ryhtyi purjehtimaan sittemmin hänen mukaansa nimensä saanutta Hudsonjokea pitkin ylävirtaan. Itse joen oli kuitenkin löytänyt Giovanni da Verrazzano jo 1500-luvulla. Hudson oli saanut Jamestownilta ja John Smithiltä vihjeen, että Pohjois-Amerikan poikki pääsisi jokia pitkin Tyynellemerelle. Todennäköisimmin kyseessä oli kuitenkin väärinkäsitys, johon olivat antaneet aiheen John Smithin intiaaneilta saamat tiedot Pohjois-Amerikan Suurista järvistä.


title: Henry Hudson

text: Matkan varrella Hudson kävi kauppaa useiden paikallisten heimojen kanssa saaden hankituksi etenkin turkiksia. Hänen matkansa jälkeen Alankomaat vaati aluetta itselleen voidakseen käydä laajempaa turkiskauppaa. Tämä johti vuonna 1625 Uuden Amsterdamin perustamiseen Manhattanin saarelle Uusien Alankomaiden pääkaupungiksi. Paluumatkallaan Amsterdamiin Hudson pysähtyi Englannin Dartmouthiin, jossa viranomaiset pidättivät hänet voidakseen lukea hänen lokikirjaansa. Hän onnistui kuitenkin toimittamaan lokikirjan Alankomaiden sikäläiselle suurlähettiläälle, joka lähetti sen raportilla varustettuna Amsterdamiin..


title: Henry Hudson

text: Vuonna 1610 Hudson lähti toisen kerran tutkimusretkelle Pohjois-Amerikkaan, tällä kertaa Englannin lipun alla Discovery-nimisellä laivalla. Varat matkaan saatiin Virginia Companyltä ja Englannin Itä-Intian kauppakomppanialta. Tällä kertaa Hudson purjehti pohjoisempaa reittiä kuin edellisellä matkallaan ja saapui Islantiin 11. toukokuuta ja Grönlannin eteläkärkeen 4. kesäkuuta.


title: Henry Hudson

text: Matka oli jännittävä, koska odotettiin, että laiva vihdoin onnistuisi löytämään Luoteisväylän. Laiva saapui Labradorin pohjoiskärkeen, Hudsoninsalmelle 25. kesäkuuta. Matka jatkui salmen etelärantaa myötäillen ja 2. elokuuta saavuttiin Hudsoninlahdelle. Seuraavien kuukausien aikana Hudson kartoitti ja tutki lahden itärannikkoa. Marraskuussa laiva kuitenkin juuttui jäihin James Bayssä, ja miehistö nousi maihin talvehtimaan.


title: Henry Hudson

text: Kun jäät keväällä 1611 alkoivat lähteä, Hudson aikoi jatkaa matkaa, mutta miehistö halusi palata kotiin. Riita kärjistui, ja kesäkuussa miehistö nousi kapinaan. Oman kertomuksensa mukaan kapinoitsijat jättivät Henry Hudsonin, hänen teini-ikäisen poikansa Johnin sekä kahdeksan sairasta, heikkoa tai Hudsonille uskollista miehistön jäsentä pieneen veneeseen, joka päästettiin tuuliajolle. Abacuk Pricketin päiväkirjan mukaan he saivat mukaansa ruutia ja ammuksia, ruokaa, vaatteita ja eräitä muita esineitä. Pricket kuitenkin tiesi, että Englannissa hän ja muut kapinoitsijat joutuisivat oikeuden eteen. Hudsonin vene seurasi Discoveryä jonkin aikaa ja siinä olleet yrittivät tavoittaa sen soutamalla, mutta Discovery osoittautui nopeammaksi. Hudsonia ei koskaan enää nähty, eikä hänen kohtalostaan ole tietoa. On kuitenkin epäilty, että miehistö olisi murhannut Hudsonin.


title: Henry Hudson

text: Kolmestatoista kapinaan nousseesta miehistön jäsenestä vain kahdeksan palasi Eurooppaan, ja vaikka heidät pidätettiin, ketään ei rangaistu kapinasta eikä sen mahdollisesti aiheuttamasta Hudsonin kuolemasta. Tämä johtui mahdollisesti siitä, että heidän tuomiaan tietoja Pohjois-Amerikasta pidettiin arvokkaina.


title: Henry Hudson

text: Henry Hudsonin mukaan ovat saaneet nimensä:


title: Henry Hudson

text: Hudson esiintyy myyttisenä hahmona Washington Irvingin tarinoissa Rip Van Winklestä.


title: Maja (täsmennyssivu)

text: Maja voi tarkoittaa seuraavia:


title: Hiroaki Hidaka

text: Hiroaki Hidaka (; 1962 – 25. joulukuuta 2006) oli japanilainen rikollinen. Hän murhasi neljä naispuolista henkilöä huhti–syyskuussa 1996. Yksi uhreista oli vasta 16-vuotias. Murhaaja pidätettiin syyskuussa 1996, tuomittiin kuolemaan 9. helmikuuta 2000 ja teloitettiin hirttämällä vuonna 2006.


title: Hiroaki Hidaka

text: Hidaka työskenteli taksikuskina Hiroshimassa.


title: Dizel Penza

text: Dizel Penza () on venäläinen jääkiekkoseura Penzasta, Penzan alueelta. Seura pelaa maan toiseksi korkeimmalla sarjatasolla Vysšaja Ligassa. Joukkueen kakkosryhmä pelaa maan kolmanneksi korkeimmalla sarjatasolla Pervaja Ligassa, sen Povolžie divisioonassa.


title: Dizel Penza

text: Jääkiekon Penzaan toi E.S. Seams -niminen ulkomaalainen, joka muutti kaupunkiin ennen toista maailmansotaa. Vuonna 1948 hänen johdollaan perustettiin kaupunkiin ensimmäinen jääkiekkojoukkue, joka sai nimen Spartak. Vuonna 1955 seuran toimintaa jatkoi joukkue nimeltään "Burevestnik Penza" ja se liittyi Neuvostoliiton kolmanneksi korkeimmalle sarjatasolle Vtoraja Ligaan. Seura nousi toiselle sarjatasolle Pervaja Ligaan vuonna vuonna 1963 ja voitti samalla kaudella sarjan mestaruuden, minkä jälkeen seura vaihtoi nimekseen "Dizelist Penza".


title: Dizel Penza

text: Dizelistin putosi kahteen otteeseen Vtoraja Ligaan 1972–1974 ja 1988–1991, mutta muutoin seura pysyi koko ajan Neuvostoliiton toisella tasolla, missä sen parhaaksi saavutukseksi tuli toinen sija kaudella 1975–1976. Vuonna 1992 perustettiin Venäjällä uusi toinen sarjataso Vysšaja Liga, johon Dizelist liittyi. Seura nousi jopa Venäjän pääsarjaan neljäksi kaudeksi 1996–2000, mutta putosi ensin takaisin Vysšaja Ligaan ja sieltä edelleen kolmannelle tasolle Pervaja Ligaan.


title: Dizel Penza

text: Pervaja Ligassa seuran nimeksi vaihtui nykyinen "Dizel Penza", ja seura nousi vuonna 2003 takaisin Vysšaja Ligaan.


title: Yukio Yamaji

text: Yukio Yamaji (; 21. elokuuta 1983 – 28. heinäkuuta 2009) oli japanilainen rikollinen. Hän tappoi äitinsä 29. heinäkuuta 2000 Yamaguchissa baseballmailalla. Hän oli vasta 16-vuotias ja joutui suunnittelemattoman tekonsa takia nuorten laitokseen. Sieltä hän pääsi vuonna 2003.


title: Yukio Yamaji

text: Yamaji kuitenkin jatkoi väkivaltauraansa. 17. marraskuuta 2005 hän tappoi 19- ja 27-vuotiaat siskokset teräaseella Osakassa. Yamaji kertoi, ettei voinut unohtaa äitinsä tappamisen aiheuttamaa tunnetta ja että halusi nähdä ihmisveren. Murhien jälkeen hän sytytti huoneistossa palon ja vei mukanaan rahaa. Hänet pidätettiin 5. joulukuuta 2005 ja tuomittiin kuolemaan 13. joulukuuta 2006.


title: Yukio Yamaji

text: Yamajin lakimiehet valittivat tuomiosta, mutta Yamaji itse ei tätä halunnut, joten valitus vedettiin pois.


title: Yukio Yamaji

text: Yamaji hirtettiin 28. heinäkuuta 2009. Samana päivänä teloitettiin myös Chen Detong ja Hiroshi Maeue.


title: Hiroshi Maeue

text: Hiroshi Maeue (; 8. elokuuta 1968 – 28. heinäkuuta 2009) oli kolme ihmistä Osakassa murhannut japanilainen. Hän houkutteli uhrinsa netin itsemurhasivustolta. Jokaisen kanssa hän sopi tekevänsä itsemurhan yhteistuumin; lopulta hän kuitenkin kuristi uhrinsa ja jätti itsensä eloon. Tällaisten murhien uhriksi joutuivat 14-vuotias poika, 25-vuotias nainen ja 21-vuotias mies. Maeue sai murhista seksuaalista mielihyvää. Ensimmäinen murha tapahtui 19. helmikuuta ja viimeinen 10. kesäkuuta 2005.


title: Hiroshi Maeue

text: Maeue oli jo aiemmin osoittanut pitkäaikaisia taipumuksia tällaiseen parafiliaan ja saanut sen toteuttamisesta tuomioitakin. Hänen ei kuitenkaan onnistunut tappaa ketään ennen helmikuuta 2005.


title: Hiroshi Maeue

text: Maeue tuomittiin kuolemaan 28. maaliskuuta 2007 ja teloitettiin hirttämällä 28. heinäkuuta 2009, samana päivänä kuin Yukio Yamaji ja Chen Detong.


title: Seiken Sugiura

text: Seiken Sugiura (; s. 26. heinäkuuta 1934) on japanilainen liberaalidemokraattisen puolueen poliitikko, joka on muun muassa toiminut maansa oikeusministerinä vuosina 2005–2006. Hän vastustaa kuolemanrangaistusta, joka sotii hänen buddhalaista vakaumustaan vastaan. Sugiura ei antanut toimeenpanna teloituksia oikeusministerinä ollessaan.


title: El Comercio

text: El Comercio voi tarkoittaa seuraavia asioita:


title: Keiko Chiba

text: Keiko Chiba (; s. 11. toukokuuta 1948) on japanilainen demokraattisen puolueen poliitikko. Hän vaikutti aiemmin sosialistisessa puolueessa. Syyskuussa 2009 hän nousi maansa oikeusministeriksi jo pitkään kuolemanrangaistusta vastustettuaan. Hän toimii parlamentissa Amnesty International -ryhmän pääsihteerinä. Hän ei kuitenkaan ole suoraan sanonut, aikooko hyväksyä teloituksia. Hän haluaa rohkaista kansallista keskustelua kuolemanrangaistuksen poistamisesta.


title: Keiko Chiba

text: Chibaa edelsi Japanin oikeusministerinä Eisuke Mori.


title: Auli Nyman

text: Auli Nyman (o.s. Grönroos, s. 28. maaliskuuta 1970) on suomalainen koripalloilija.


title: Auli Nyman

text: Nyman pelasi ensimmäisen Koripallon naisten SM-sarjan ottelunsa vuonna 1982. Hän lopetti uransa polvivaivojen vuoksi kauden 2004–2005 jälkeen. Tuolloin hän oli pelannut SM-sarjassa 369 runkosarjan ottelua ja tehnyt näissä 6 171 pistettä, antanut 530 koriin johtavaa syöttöä ja ottanut 4 324 levypalloa. Kaudeksi 2009–2010 Nyman solmi yhden kauden pituisen sopimuksen Peli-Karhujen kanssa.


title: Auli Nyman

text: Nyman päätti uransa 6.2.2010 pelattuun Peli-Karhut - Catz otteluun polvivaivojen takia.


title: Auli Nyman

text: Nyman on edustanut uransa aikana SM-sarjassa KTP:ta, Merikorista, Peli-Karhuja ja Pussihukkia. Hän on voittanut SM-hopeaa, kahdesti SM-pronssia ja kolme Suomen Cupin mestaruutta. Hänet on valittu vuoden naispelaajaksi vuosina 1989, 1996, 1999 ja 2000 sekä vuoden puolustuspelaajaksi vuosina 1996, 1997, 1999, 2000, 2001 ja 2005.


title: Auli Nyman

text: Maajoukkueessa hän on pelannut 133 maaottelua ja tehnyt näissä 1 513 pistettä.


title: Auli Nyman

text: Peli-Karhut jäädytti hänen pelipaitansa syyskuussa 2005.


title: El Comercio (Ecuador)

text: El Comercio on Ecuadorissa ilmestyvä sanomalehti. Lehden perustivat 1906 Celiano Monge ja veljekset César Mantilla Jácome ja Carlos Mantilla Jácome. Lehti on edelleen Mantillan suvun omistuksessa.


title: El Comercio (Ecuador)

text: Lehti käsittelee sekä koti- että ulkomaisia aiheita, mutta pääpaino on kotimaan uutisoinnissa. Lehden levikki on arkisin 68 000 ja sunnuntaisin 152 000 kappaletta.


title: Ralf Rothmann

text:
Ralf Rothmann (s. 1953) on saksalainen kirjailija. Hänen tuotantonsa sisältää seitsemän romaania, runokokoelmia, esseitä, näytelmän, kaksi kertomuskokoelmaa sekä kaksi novellia.
Vuonna 2009 suomennettiin hänen romaaninsa "Nuorta valoa". Se lukeutuu neljän romaanin sarjaan, joka kuvaa elämää kaivosteollisuusalueella 1950- ja 1960-luvuilla lapsen ja nuoren näkökulmasta.